text:
Ibali 92: UYesu Uvusa Abafileyo
INTOMBAZANA oyibona apha ine-12 leminyaka ubudala. UYesu uyibambe ngesandla, yaye unina noyise bemi kufutshane. Ngaba uyasazi isizathu sokuba bakhangeleke bonwabe kangaka? Masibone.
Uyise wentombazana yindoda ebalulekileyo egama linguYayiro. Ngenye imini intombazana yakhe iyagula, ize ilaliswe emandlalweni. Kodwa ayibi bhetele. Igula ngakumbi. UYayiro nomkakhe bayakhathazeka, kuba kubonakala ngathi intombazana yabo iza kufa. Le kuphela kwentombi yabo. Ngoko uYayiro uyahamba aye kukhangela uYesu. Uvile ngemimangaliso eyenziwa nguYesu.
Xa uYayiro emfumana uYesu, kukho isihlwele esikhulu esimrhangqileyo. Kodwa uYayiro ungena kweso sihlwele aze aqubude ezinyaweni zikaYesu. ‘Intombi yam igula kakhulu,’ utsho. ‘Khawuze uyiphilise,’ uyambongoza. UYesu uthi uza kuza.
Njengokuba behamba, isihlwele siyatyhalana ukusondela ngakumbi kuYesu. Ngequbuliso uYesu uyema. ‘Ngubani lo undichukumisileyo?’ uyabuza. UYesu uve kuphuma amandla kuye, ngoko uyazi ukuba kukho umntu omchukumisileyo. Kodwa ngubani? Libhinqa ebeligula i-12 leminyaka. Leza laza lachukumisa iimpahla zikaYesu, laphiliswa ke!
Le nto iyamvuyisa uYayiro, kuba uyabona indlela ekulula ngayo ngoYesu ukuphilisa umntu. Kodwa kufika ummeli othile wegosa elongamelayo. ‘Musa ukuba samkhathaza uYesu,’ utsho kuYayiro. ‘Intombi yakho ifile.’ UYesu uyakuva oku aze athi kuYayiro: ‘Musa ukuxhala, iza kuphila intombi.’
Xa ekugqibeleni befika endlwini kaYayiro, abantu bayalila. Kodwa uYesu uthi: ‘Musani ukulila. Umntwana akafanga. Ulele nje.’ Kodwa bamwa ngentsini behlekisa ngaye uYesu, kuba besazi ukuba umntwana ufile.
UYesu ungenisa uyise nonina wentombazana kwanabapostile bakhe abathathu kwigumbi abekwe kulo umntwana. Umbamba ngesandla aze athi: ‘Vuka!’ Aze abuyele ebomini, njengokuba umbona apha. Uyaphakama aze ahambahambe! Yiyo loo nto unina noyise bevuya kangaka.
Lo asingomntu wokuqala owavuswa nguYesu kwabafileyo. Owokuqala ethetha ngaye iBhayibhile ngunyana womhlolokazi wesixeko saseNayin. Kamva, uYesu uvusa kwanoLazaro ekufeni, umnakwaboMariya noMarta. Xa uYesu elawula njengokumkani kaThixo, uya kubabuyisela ebomini abantu abaninzi abafileyo. Ayisivuyisi na loo nto?
Luka 8:40-56; 7:11-17; Yohane 11:17-44.
Imibuzo
- Ngubani uyise wentombazana ekulo mfanekiso, yaye kutheni yena nomfazi wakhe bekhathazekile?
- UYayiro wenza ntoni akufumana uYesu?
- Kwenzeka ntoni njengoko uYesu esiya endlwini kaYayiro, yaye uYayiro ufumana siphi isigidimi ngoxa esendleleni?
- Kutheni abantu abasendlwini kaYayiro bemhleka uYesu?
- Emva kokungenisa abapostile abathathu noyise nonina wentombazana kwigumbi layo, wenza ntoni uYesu?
- Ngubani omnye owavuswa nguYesu ekufeni, yaye oku kubonisa ntoni?
Imibuzo eyongezelelekileyo
- Funda uLuka 8:40-56.
UYesu walubonisa njani uvelwano nengqiqo kumfazi owayenethombo legazi, yaye abadala abangamaKristu banokufunda ntoni koku? (Luka 8:43, 44, 47, 48; Lev. 15:25-27; Mat. 9:12, 13; Kol. 3:12-14)
- Funda uLuka 7:11-17.
Abo baye bafelwa ngabantu ababathandayo banokuthuthuzelwa njani ngamazwi kaYesu awawathetha kumhlolokazi waseNayin? (Luka 7:13; 2 Kor. 1:3, 4; Heb. 4:15)
- Funda uYohane 11:17-44.
UYesu wabonisa njani ukuba kuyinto eqhelekileyo ukuba buhlungu xa sifelwa ngumntu esimthandayo? (Yoh. 11:33-36, 38; 2 Sam. 18:33; 19:1-4)


c: text/html

text:
EINDONESIA
Sathobela Ulwalathiso—Saphila!
UBlasius da Gomes
WAZALWA Ngo-1963
WABHAPTIZWA Ngo-1995
IBALI LOBOMI Umdala owawunyamekela ngothando umhlambi ngoxa kwakusilwa unqulo eAmbon, ekummandla weZiqithi zeMaluku.
NGOJANUWARI 19, 1999, kummandla oziikhilomitha ezimalunga nezintathu ukusuka kwikhaya lam, kwakhula intiyo phakathi kwamaSilamsi namaKristu eyaphumela kugonyamelo. Kwakusisiphithiphithi nje apho. *
Ndaqinisekisa ukuba intsapho yam ikhuselekile ndaza emva koko ndafowunela abanye abavakalisi ukuqinisekisa ukuba nabo bakhuselekile. Ndabacebisa ukuba bazole futhi bangayi kwimimandla eyingozi. Ekuhambeni kwexesha abadala baya komeleza ukholo lwabazalwana baza babakhuthaza ukuba baqhube iintlanganiso bengamaqela amancinane.
Iofisi yesebe yathi masifuduse nabaphi na abavakalisi ababehlala kwimimandla eyingozi, saza olo lwalathiso saludlulisela kwiintsapho ezininzi. Omnye umzalwana ongazange afune ukufuduka wabulawa ligquba labantu abaxhobileyo. Wonke umntu owathobela ulwalathiso lweofisi yesebe wasinda.
^ isiqe. 1 Lo mlo waya uqina kulo lonke iphondo laseMaluku kangangeminyaka engaphezu kwemibini kangangokuba amawakawaka abantu awashiya amakhaya awo.

robotstxt: allowed

filter: keep


text:
Iindlela Zokwenza Intsapho Yakho Yonwabe
Indlela Yokumelana Neengxaki Zonyaka Wokuqala Nitshatile
Umyeni uthi: “Kuyandimangalisa ukufumanisa indlela esingafani ngayo mna nomfazi wam. Ngokomzekelo, mna ndithanda ukuvuka ekuseni ngoxa yena elala kude kube semini. Kwakhona andide ndiyiqonde indlela esitshintsha-tshintsha ngayo isimo sakhe sengqondo. Naxa ndipheka usoloko endigxeka kuba ndisosula izandla ngefayidukhwe.”
Umfazi uthi: “Umyeni wam akakuthandi ukuncokola kodwa mna ndiqhele ukuhlala nentsapho enkulu. Intsapho yakowethu ithanda ukuhlala kunye ize incokole ingakumbi xa kutyiwa. Xa umnyeni wam epheka, usebenzisa ifayidukhwe enye xa epheka naxa esosula izandla. Kutheni kunzima kangaka nje ukuwaqonda amadoda? Umtshato wenziwa njani uphumelele?”
UKUBA usandul’ ukutshata, ngaba nawe uye waba neengxaki ezifana nezi? Ngaba kubonakala ngathi lo mntu utshate naye uye waqalisa ukuba namakhwiniba awayengenayo xa nanisathandana? Unokujamelana njani “neengxaki zemihla ngemihla abaya kuba nazo abantu abatshatileyo”?—1 Korinte 7:28, Today’s English Version.
Okokuqala, musa ukucinga ukuba ukwenza izifungo zomtshato kwenza wena neqabane lakho nazi yonke into ngomtshato. Kusenokwenzeka ukuba nafunda ukukwazi ukuhlala nabanye abantu ngoxa naningekatshati yaye mhlawumbi naphucula kakhulu ngoxa nanisathandana. Noko ke, obo bochule buza kuvavanywa ngezinye iindlela emtshatweni yaye kusenokufuneka niphucule. Ngaba niza kuzenza iimpazamo? Ngokuqinisekileyo. Ngaba ninako ukufumana ubuchule obufunekayo? Ewe ninako.
Eyona ndlela iphumelelayo yokufumana ubuchule obuthile kukubuza kumntu oyincutshe uze wenze ngokwecebiso lakhe. Oyena mntu uwazi kakuhle umtshato nguYehova uThixo. Kaloku nguye owasidala saba nomnqweno wokutshata. (Genesis 2:22-24) Phawula indlela iLizwi lakhe iBhayibhile elinokukunceda ngayo ukuba woyise iingxaki uze ufumane nobuchule obufunekayo ukuze umtshato wakho udlule kunyaka wokuqala.
UBUCHULE 1. FUNDANI UKUNCOKOLISANA
Iingxaki ezixhaphakileyo.
UKeiji * waseJapan wayekhe alibale ukuba izigqibo zakhe zichaphazela nomfazi wakhe. Uthi: “Ndandidla ngokwamkela izimemo ndingakhange ndibuze uluvo lomfazi wam. Kamva ndandiye ndifumanise ukuba akazukukwazi ukuya kwezo ndawo sasimenywe kuzo.” UAllen waseOstreliya yena uthi: “Ndandivakalelwa kukuba indoda ayifanele ibuze emfazini ngaphambi kokuba yenze izigqibo.” Leyo yindlela awayekhule ngayo. Kwakunjalo nakuDianne ohlala eBritani. Uthi: “Ndandikuqhelile ukufuna amacebiso ekhaya. Ngenxa yoko, ndandidla ngokuqala ndibuze kubantu basekhaya ngaphambi kokuba ndithethe nomyeni wam xa kufuneka ndenze isigqibo.”
Siyintoni isicombululo?
Khumbula ukuba abantu abatshatileyo “banyama-nye” kuYehova uThixo. (Mateyu 19:3-6) KuThixo abukho obunye ubuhlobo babantu obubaluleke ngaphezu kobendoda nomfazi wayo. Ukuze umtshato uhlale womelele kubalulekile ukuncokolisana.
Indoda nomfazi wayo banokufunda lukhulu kwindlela uYehova uThixo awayencokola ngayo noAbraham. Ngokomzekelo, sicela ufunde incoko yabo ebhalwe kwiGenesis 18:17-33. Phawula ukuba uThixo wamphatha ngesidima uAbraham ngendlela ezintathu. (1) UYehova wamxelela ukuba wayefuna ukwenza ntoni. (2) Waphulaphula njengoko uAbraham wayechaza izimvo zakhe. (3) UYehova wenza konke awayenokukwenza ukuze anelise uAbraham. Unokumxelisa njani uYehova xa uncokolisana neqabane lakho?
ZAMA ELI CEBISO: Xa nithetha ngezinto eziza kuchaphazela iqabane lakho, (1) chaza indlela obungathanda niyisingathe ngayo imeko leyo, kodwa ke musa ukulenzela izigqibo okanye uliyalele; (2) cela iqabane lakho lichaze ezalo izimvo yaye ufanele wazi ukuba nalo linelungelo lokuba nembono eyahlukileyo; yaye (3) yenza ‘ukuba nengqiqo kwakho kwazeke’ ngokwamkela iimbono zeqabane lakho nanini na kufanelekile.—Filipi 4:5.
UBUCHULE 2. FUNDA UKUTHETHA KAKUHLE
Ingxaki exhaphakileyo.
Kusenokwenzeka ukuba uthetha phandle okanye rhabaxa ngenxa yendlela okhule ngayo. Ngokomzekelo, uLiam ohlala eYurophu uthi: “Abantu bendawo endisuka kuyo abafihli makhuba xa bethetha. Ukuthetha ngolo hlobo kwakumcaphukisa umfazi wam. Kwafuneka ndifunde ukuthetha kakuhle.”
Siyintoni isicombululo?
Musa ukucinga ukuba iqabane lakho lifuna kuthethwe nalo ngendlela wena oqhele ukuthetha ngayo. (Filipi 2:3, 4) Icebiso elanikwa omnye umthunywa wevangeli ngumpostile uPawulos linokubanceda abantu abasandul’ ukutshata. Wathi: “Ikhoboka leNkosi akufuneki lilwe, kunoko kufuneka lithantamise.” Igama lesiGrike eliguqulelwe ngokuthi “ukuthantamisa” likwanokuguqulelwa nangokuthi “ukuba nobuchule.” (2 Timoti 2:24) Ukuthetha ngobuchule kuthetha ukukwazi ukuthantamisa uze ungabakhubekisi abanye.
ZAMA ELI CEBISO: Xa ucatshukiswe liqabane lakho, yiba ngathi uthetha nomhlobo wakho osenyongweni okanye umqashi kungekhona lona. Ngaba ubuza kuthetha ngendlela efanayo nabo? Emva koko cinga ngezizathu zokuba kufuneka uthethe ngembeko nokuthantamisa okuthe chatha neqabane lakho ngaphezu kokuba ubuya kwenza kumhlobo okanye umqashi wakho.—Kolose 4:6.
UBUCHULE 3. FUNDANI UKUZIQHELA IINDIMA ZENU EZINTSHA
Ingxaki exhaphakileyo.
Ekuqaleni umyeni usenokuba yintloko engakwaziyo ukuthantamisa okanye umfazi angakwazi ukuthetha ngentlonelo xa ecebisa. Ngokomzekelo, uAntonio waseItali uthi: “Utata wayengafane athethe nomama xa eza kwenza izigqibo. Ngenxa yoko ekuqaleni nam ndandiyilawula ngegqudu intsapho yam.” Inkosikazi yaseKhanada ekuthiwa nguDebbie yona ithi: “Ndandifuna umyeni wam acoceke. Kodwa ke ukuthetha naye rhabaxa kwamenza waba nenkani nangakumbi.”
Umyeni unokuyicombulula njani le ngxaki?
Abanye abayeni abawuqondi umahluko phakathi koko kuthethwa yiBhayibhile ngokuthobela kwabafazi kunye noko ikuthethayo ngendlela umntwana afanele athobele ngayo umzali wakhe. (Kolose 3:20; 1 Petros 3:1) IBhayibhile ithi indoda ifanele “inamathele emfazini wayo, baze abo babini babe nyama-nye”; kodwa ke ayithethi lo nto ngomntwana nomzali wakhe. (Mateyu 19:5) UYehova uthi umfazi ngumphelelisi okanye iqabane lomyeni wakhe. (Genesis 2:18) Akazange akhe athi umntwana ngumphelelisi okanye iqabane lomzali. Ngaba umyeni ophatha umfazi wakhe ngathi ngumntwana uyawuhlonela umtshato?
Eneneni, iLizwi likaThixo lithi ufanele uphathe umfazi wakho ngendlela uYesu aliphatha ngayo ibandla lamaKristu. Unokwenza kube lula ngomfazi wakho ukukubona uyintloko yakhe ukuba (1) awulindeli ukuba akhawuleze akuthobele ngokupheleleyo yaye (2) umthanda njengawe naxa kuvela iingxaki.—Efese 5:25-29.
Inkosikazi inokuyicombulula njani le ngxaki?
Yamkele into yokuba ngoku umyeni wakho yintloko yakho emiselwe nguThixo. (1 Korinte 11:3) Ukuhlonela umyeni wakho kuthetha ukuhlonela uThixo. Ukungabuthobeli ubuntloko bakhe akubonisi nje indlela omjonga ngayo kodwa kukwabonisa nendlela omjonga ngayo uThixo nezinto azifunayo kuthi.—Kolose 3:18.
Xa nithetha ngeengxaki zenu, musa ukuhlasela ubuntu bomyeni wakho kodwa zama ukucombulula ingxaki eninayo. Ngokomzekelo, uKumkanikazi uEstere wayefuna umyeni wakhe uKumkani uAhaswerosi alungise ingxaki ethile. Akazange amhlasele kodwa wathetha naye ngembeko. Umyeni wakhe walamkela icebiso lakhe yaye ekugqibeleni wayilungisa ingxaki eyayikho. (Estere 7:1-4; 8:3-8) Umyeni wakho uya kukuthanda nangakumbi ukuba (1) uyamnyamezela njengoko efunda ukuba yintloko ntsapho efanelekileyo yaye (2) uyamhlonela naxa esenza iimpazamo.—Efese 5:33.
ZAMA ELI CEBISO: Kunokuba ucinge ngezinto ekufuneka lizitshintshe iqabane lakho, cinga ngezinto omele wena uzitshintshe. Myeni: Xa uye walisebenzisa kakubi igunya lakho lobuntloko yaza loo nto yamkhathaza umfazi wakho, mbuze ukuba unokuphucula njani uze ulibhale phantsi icebiso lakhe. Mfazi: Xa umyeni wakho ekhalazela ukungahlonelwa, mbuze ukuba unokuphucula njani uze ulibhale phantsi icebiso lakhe.
Ungalindeli Izinto Ezingaphaya Kwamandla Eqabane Lakho
Ukufunda ukuba nomtshato owonwabileyo kufana nokufunda ukuqabela ibhayisekile. Kulindeleke ukuba umane usiwa njengoko ufunda ukuqabela ibhayisekile. Ufanele ulindele ukuba umane usenza iimpazamo njengoko usiya usiba namava emtshatweni.
Ungakhawulezi uqumbe. Zihoye izinto ezixhalabisa iqabane lakho kodwa ke uphinde ufunde ukuzihleka iimpazamo zakho. Wasebenzise amathuba okwenza iqabane lakho lonwabe kunyaka wenu wokuqala. (Duteronomi 24:5) Ngaphezu kwako konke, ubuhlobo benu bufanele balathiswe liLizwi likaThixo. Ukuba nenjenjalo umtshato wenu uyakomelela ukutyhubela iminyaka.
^ isiqe. 9 Amanye amagama atshintshiwe.
ZIBUZE . . .
Ngaba ndilixelela yonke into iqabane lam okanye ngaba ndikhetha ukuthetha nabanye abantu?
Kwezi yure zingama-24 zidluleyo yintoni endiyenzileyo ukuze ndibonise ukuba ndiyalithanda yaye ndiyalihlonela iqabane lam.
Funda Okungakumbi
Ukucombulula Iingxaki Emtshatweni Wakho
Imigaqo yeBhayibhile ingakunceda ucombulule iingxaki ngothando nangentlonelo. Cinga ngamanyathelo amane.
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.


text:
Kutheni AmaNgqina KaYehova Esenza ISidlo SeNkosi Sangokuhlwa Ngokwahlukileyo Kwezinye Iinkonzo?
Sinamathela koko kuthethwa yiBhayibhile xa sisenza iSidlo SeNkosi Sangokuhlwa, esaziwa ngokuba “sisidlo seNkosi,” iSidlo Sokugqibela, okanye iSikhumbuzo sokufa kukaYesu. (1 Korinte 11:20; King James Version) Ngokwahlukileyo, iinkolelo ezininzi nezinto ezenziwa zezinye iicawa xa kukhunjulwa ukufa kukaYesu, azisekelwanga eBhayibhileni.
Injongo
Injongo yeSidlo SeNkosi Sangokuhlwa kukukhumbula uYesu, ngaloo ndlela sibonisa umbulelo ngokusifela kwakhe. (Mateyu 20:28; 1 Korinte 11:24) Esi Sikhumbuzo asingomthendeleko okanye isithethe sonqulo esenzelwa ukubonakaliswa kwenceba okanye ukuxolelwa kwezono. * IBhayibhile ifundisa ukuba izono zethu zinokuxolelwa kuphela ngokuba nokholo kuYesu kungekhona ngokwenza isithethe sonqulo.—Roma 3:25; 1 Yohane 2:1, 2.
Simele senziwe kangaphi?
UYesu wayalela abafundi bakhe ukuba bakhumbule ukufa kwakhe kodwa akazange atsho ukuba basenze kangaphi esi Sikhumbuzo. (Luka 22:19) Abanye bavakalelwa kukuba simele senziwe nyanga nganye, kanti abanye basenza ngeveki, ngosuku, kaliqela ngosuku, okanye nanini na umntu efuna. * Kodwa ke, nazi izinto esimele siziqaphele.
UYesu wasungula iSidlo SeNkosi Sangokuhlwa ngePasika yamaYuda, waza kamva wafa kwangolo suku. (Mateyu 26:1, 2) Loo nto yayingenzekanga ngamabona-ndenzile. IZibhalo zifanisa idini likaYesu nelemvana yePasika. (1 Korinte 5:7, 8) IPasika yayisenziwa kanye ngonyaka. (Eksodus 12:1-6; Levitikus 23:5) Ngokufanayo, iSikhumbuzo sokufa kukaYesu sasisenziwa kanye ngonyaka ngamaKristu okuqala, * kwaye amaNgqina kaYehova alandela loo mzekelo useBhayibhileni.
Umhla nexesha
Umzekelo owamiselwa nguYesu usinceda singazi nje izihlandlo, kodwa umhla nexesha leSikhumbuzo. Wasisungula emva kokutshona kwelanga ngoNisan 14, 33 C.E., ngokwekhalenda yeBhayibhile yamaYuda. (Mateyu 26:18-20, 26) Nathi nyaka ngamnye sisenza ngalo mhla iSikhumbuzo, silandela umzekelo wamaKristu okuqala. *
Nangona uNisan 14, 33 C.E. wayengoLwesihlanu, kodwa ngoku lo mhla usenokuba ngosuku olwahlukileyo nyaka ngamnye. Ukuze sikwazi ukuba luluphi usuku olungqamana noNisan 14 nyaka ngamnye, sisebenzisa indlela eyayisetyenziswa ngemihla kaYesu, kunokuba silandele ikhalenda yamaYuda yale mihla. *
Isonka newayini
Xa wayesungula iSikhumbuzo, uYesu wasebenzisa isonka esingenagwele newayini ebomvu ezazishiyeke kwisidlo sePasika. (Mateyu 26:26-28) Nathi sisebenzisa isonka esingenagwele nesingafakwanga ezinye izinto, newayini ebomvu engaxutywanga nanto, kungekhona isiselo seediliya okanye iwayini evangiweyo.
Ezinye iicawa zisebenzisa isonka esinegwele, kodwa eBhayibhileni igwele lidla ngokufuzisela isono okanye ukonakala. (Luka 12:1; 1 Korinte 5:6-8; Galati 5:7-9) Ngoko, sisonka esingenagwele kuphela esinokufuzisela umzimba kaKristu ongenasono. (1 Petros 2:22) Enye into engaxhaswayo yiBhayibhile kukusebenzisa isiselo seediliya endaweni yewayini. Ezinye iinkonzo zikwenza oku kuba zikwalela ukuselwa kotywala, nto leyo engaxhaswayo ziZibhalo.—1 Timoti 5:23.
Yimifuziselo, kungekhona inyama negazi lokoqobo
Isonka esingenagwele newayini ebomvu ezihanjiswayo eSikhumbuzweni zifuzisela inyama negazi likaKristu. Azijiki ngokungummangaliso zibe yinyama negazi lakhe lokoqobo okanye zixutywe nazo njengoko abanye becinga njalo. Nazi iZibhalo ezisenza sitsho.
Ukuba uYesu wayeyalele abafundi bakhe ukuba basele igazi lakhe, oko kwakuya kuthetha ukuba wayebakhuthaza ukuba baphule umthetho kaThixo wokungaliseli igazi. (Genesis 9:4; IZenzo 15:28, 29) UYesu wayengenakuyalela ukuba kwaphulwe umthetho kaThixo ophathelele ubungcwele begazi.—Yohane 8:28, 29.
Ukuba abapostile balisela nyhani igazi likaYesu, ngewayengazange athi igazi lakhe ‘liza kuphalala,’ ebonisa ukuba laliseza ixesha lokuba anikelwe njengedini.—Mateyu 26:28.
Idini likaYesu lenziwa “kwaba kanye.” (Hebhere 9:25, 26) Kodwa ke, ukuba isonka newayini zazijikwe zaba yinyama negazi lakhe ngeSidlo SeNkosi Sangokuhlwa, abo bathabathayo bebeya kuba bayaliphinda idini lakhe.
UYesu wathi: “Oku kwenzeleni ukundikhumbula,” kungekhona ukuze nindenze idini.—1 Korinte 11:24.
Abo bakholelwa ukuba isonka newayini zijika zibe ngumzimba negazi likaYesu lokoqobo, bayisekela kumazwi akwiivesi ezithile zeBhayibhile le mfundiso yabo. Ngokomzekelo, iinguqulelo ezininzi zeBhayibhile zithi uYesu wathi ngewayini: “Eli ligazi lam.” (Mateyu 26:28) Kodwa ke, amazwi kaYesu anokuguqulelwa ngokuthi: “Oku kuthetha igazi lam,” “Oku kumela igazi lam,” okanye “Oku kufuzisela igazi lam.” * Njengoko wayedla ngokwenza, uYesu wayefundisa ngezifaniso.—Mateyu 13:34, 35.
Ngoobani abafanele bathabathe?
Xa amaNgqina kaYehova esenza iSidlo SeNkosi Sangokuhlwa, bambalwa kuthi abathabathayo kwisonka newayini. Kutheni kunjalo nje?
Igazi likaYesu elaphalalayo lasungula “umnqophiso omtsha” lithabathela indawo umnqophiso owawuphakathi kukaYehova uThixo noSirayeli wamandulo. (Hebhere 8:10-13) Ngabo bakumnqophiso omtsha kuphela abathabathayo kwimifuziselo yeSikhumbuzo. Asingawo onke amaKristu aqukiweyo, kodwa kuphela ‘ngabo babiziweyo’ nguThixo ngendlela ekhethekileyo. (Hebhere 9:15; Luka 22:20) Aba baza kulawula noKristu ezulwini, ibe iBhayibhile ithi ngabantu abayi-144 000 kuphela abafumana elo lungelo.—Luka 22:28-30; ISityhilelo 5:9, 10; 14:1, 3.
Ngokwahlukileyo ‘kumhlambi omncinane’ wabo babizelwe ukulawula noKristu, uninzi lwethu lunethemba lokuba yinxalenye ‘yesihlwele esikhulu’ esiza kuphila emhlabeni ngonaphakade. (Luka 12:32; ISityhilelo 7:9, 10) Ngoxa abanye bethu abanethemba lokuphila emhlabeni bengathabathi kwimifuziselo eSikhumbuzweni, ubukho bethu bubonisa ukuba sinombulelo kuYesu ngokusifela kwakhe.—1 Yohane 2:2.
^ isiqe. 4 ICyclopedia kaMcClintock noStrong, uMqulu IX, iphepha 212, ithi: “Igama elithi isakramente aliveli kwiT[estamente] E[ntsha]; nelesiGrike elithi uuσtήpιov [my·steʹri·on] alisetyenziswa ukubhekisela kubhaptizo, kwisidlo seNkosi okanye nakwesiphi na isikhumbuzo.”
^ isiqe. 6 Ezinye iinguqulelo zeBhayibhile zisebenzisa igama elithi “ngamaxesha onke” xa zithetha ngeSidlo SeNkosi Sangokuhlwa, ngenxa yoku abanye bathi sinokwenziwa naninina. Kodwa ke, ngokusuka kulwimi lwantlandlolo eli gama lifanele liqondwe ngokomongo walo othi “ngelo xesha” okanye “ngexesha ngalinye.”—1 Korinte 11:25, 26; New International Version; Good News Translation.
^ isiqe. 7 Jonga iThe New Schaff-Herzog Encyclopedia of Religious Knowledge, uMqulu IV, iphepha 43-44, neCyclopedia kaMcClintock noStrong, uMqulu VIII, iphepha 836.
^ isiqe. 9 Jonga iThe New Cambridge History of the Bible, uMqulu 1, iphepha 841.
^ isiqe. 10 Ngokwekhalenda yanamhlanje yamaYuda inyanga kaNisan iqala xa inyanga ithwasa, kodwa le ndlela yayingasetyenziswa ngexesha likaYesu. Kunoko, inyanga yayiqala xa inyanga ibonakala okokuqala eYerusalem, loo nto isenzeka kusuku okanye kwiintsuku emva kokuba ithwasile. Esi sisizathu sokuba umhla amaNgqina kaYehova enza ngawo iSikhumbuzo ungasoloko ungqamana nomhla amaYuda anamhlanje enza ngawo iPasika.
^ isiqe. 20 Funda INguqulelo Entsha yeBhayibhile kaJames Moffatt; neThe New Testament—A Translation in the Language of the People, kaCharles B. Williams; kunye neThe Original New Testament, kaHugh J. Schonfield.
Funda Okungakumbi
‘Oku Koba Sisikhumbuzo Kuni’
Yintoni amaKristu amele ayazi ngePasika? Sibaluleke ngantoni iSidlo Sangokuhlwa SeNkosi kuthi sonke?
Ukuzincama KukaYesu Kuyiyo Njani “Intlawulelo Kwabaninzi”?
Intlawulelo isenza sikhululeke njani esonweni ?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Kwathi ke emva koko uDavide wabuza kuYehova,+ esithi: “Ndinyuke na ndiye kwesinye sezixeko zakwaYuda?” UYehova wathi kuye: “Nyuka.” Waza uDavide wahlabela mgama wathi: “Ndinyuke ndiye phi na?” Wathi ke yena: “EHebron.”+
2 Ngako oko uDavide wenyuka waya khona nabafazi bakhe bobabini, uAhinowam+ umYizerelikazi noAbhigali+ umfazi kaNabhali umKarmele.
3 Namadoda+ awayekunye naye uDavide wawanyusa, yayileyo nendlu yayo; yaye ahlala kwizixeko ezikummandla waseHebron.
4 Andula ke eza amadoda akwaYuda+ aza amthambisa+ uDavide apho njengokumkani phezu kwendlu kaYuda.+
Amxelela uDavide, esithi: “Amadoda aseYabheshe-giliyadi ngawo awamngcwabayo uSawule.”
5 Ngoko ke uDavide wathumela abathunywa kumadoda aseYabheshe-giliyadi+ waza wathi kuwo: “Ngamana ningasikelelwa nguYehova,+ ngenxa yokuba nayenzela obu bubele bothando+ inkosi yenu, uSawule, ngokuthi nimngcwabe.+
6 Ke kaloku ngamana uYehova angabonakalisa kuni ububele bothando+ nenkoloseko, yaye nam ndiya kubonakalisa kuni oku kulunga ngenxa yokuba niyenzile le nto.+
7 Ke kaloku izandla zenu mazomelezeke nize nizingqine ningamadoda angamakroti,+ ngenxa yokuba ifile inkosi yenu uSawule, yaza yandim ke nethe indlu yakwaYuda yamthambisa njengokumkani+ phezu kwayo.”
8 Ke yena uAbhinere+ unyana kaNere intloko yomkhosi owawungokaSawule, wathabatha uIshe-bhosheti,+ unyana kaSawule, wamwezela eMahanayim,+
9 waza wamenza ukumkani phezu kweGiliyadi+ nama-Ashure naseYizereli+ naphezu koEfrayim+ noBhenjamin+ naphezu koSirayeli, ewonke.
10 UIshe-bhosheti, unyana kaSawule, wayeneminyaka engamashumi amane ubudala ukuba ngukumkani kwakhe phezu koSirayeli, yaye walawula njengokumkani kangangeminyaka emibini. Yindlu kaYuda+ kuphela eyazingqina ingabalandeli bakaDavide.
11 Kwaye inani lemihla yokuba ngukumkani kukaDavide eHebron laba yiminyaka esixhenxe eneenyanga ezintandathu.+
12 Ekuhambeni kwexesha uAbhinere unyana kaNere nabakhonzi baka-Ishe-bhosheti, unyana kaSawule, baphuma eMahanayim+ baya eGibheyon.+
13 Ke yena uYowabhi+ unyana kaTseruya+ nabakhonzi bakaDavide, baphuma baza kamva bahlangana ndawonye ngasechibini laseGibheyon; bahlala ke, aba kweli cala lechibi nabaya kweliya icala lechibi.
14 Ekugqibeleni uAbhinere wathi kuYowabhi: “Abafana mabakhe basuke, bakhe balwe apha phambi kwethu.” Wathi uYowabhi: “Mabasuke.”
15 Besuka ke baza bawela ngokwenani, ishumi elinesibini labakwaBhenjamin nakwaIshe-bhosheti,+ unyana kaSawule, neshumi elinesibini kubakhonzi bakaDavide.
16 Baza babambana omnye nomnye ngentloko, nekrele lakhe ngamnye lasecaleni komnye, ngokokuze bawe phantsi kunye. Naloo ndawo ke yabizwa ngokuba yiHelekati-hatsurim, eseGibheyon.+
17 Waba nzima ngokugqithileyo umlo ngaloo mini, yaye ekugqibeleni uAbhinere+ namadoda akwaSirayeli boyiswa phambi kwabakhonzi bakaDavide.
18 Ke kaloku babelapho oonyana abathathu bakaTseruya,+ uYowabhi+ noAbhishayi+ noAsaheli;+ ke uAsaheli wayenamendu ezinyaweni zakhe, njengelinye lamabhadi+ asendle.
19 Waza uAsaheli wamsukela uAbhinere, akatyekela ekuyeni ngasekunene okanye ngasekhohlo ekulandeleni uAbhinere.
20 Ekugqibeleni uAbhinere wakhangela emva kwakhe waza wathi: “Nguwe na lo, Asaheli?” yena ke wathi: “Ndim.”
21 Wathi ke uAbhinere kuye: “Tyeka uye ngasekunene kwakho okanye ngasekhohlo kwakho uzibambele omnye kubafana uze uzithabathele oko ukuhlubileyo+ kuye.” UAsaheli ke akafunanga kujika ekumlandeleni.
22 Ngoko kwakhona uAbhinere wathi kuAsaheli: “Phambuka ekundilandeleni. Kutheni na ukuba ndide ndikuxabele uwe emhlabeni?+ Ndingathini, ke, ukubuphakamisa ubuso bam kuYowabhi umntakwenu?”
23 Kodwa wala ukujika; waza uAbhinere wamhlaba ngoluthi lomkhonto esiswini,+ ngokokuze umkhonto uye kuphuma emhlana; wawa ke apho waza wafela apho wayekhona. Bonke abo babefika kwindawo awayewele kuyo uAsaheli waza wafa babesima ngxi.+
24 UYowabhi noAbhishayi bamsukela uAbhinere. Ukutshona kwelanga bafika kwinduli yeAma, ephambi kweGiya endleleni eya entlango yaseGibheyon.+
25 Noonyana bakaBhenjamin baqokelelana ndawonye emva kuka-Abhinere, baba liqela elinye baza bema phezulu kwinduli enye.
26 UAbhinere wamemeza kuYowabhi wathi: “Liza kudla+ ngokungapheliyo na ikrele? Akwazi na ngokwenene ukuba ekugqibeleni kuya kuvela ubukrakra?+ Kuya kude kube nini na, ke, phambi kokuba uthi ebantwini mababuye ekulandeleni abazalwana babo?”+
27 Wathi ke uYowabhi: “Ephila nje uTHIXO oyinyaniso,+ ukuba ubungathethanga,+ ngoko ngebemke kwangokuya kwakusasa abantu, ngamnye ekulandeleni umzalwana wakhe.”
28 UYowabhi wavuthela isigodlo,+ yaye bema bonke abantu baza abaqhubeka besukela uSirayeli kwakhona, abaphinda ke balwe kwakhona.
29 Ke yena uAbhinere namadoda akhe, bahamba eArabha+ bonke obo busuku baza bawela iYordan,+ bacanda umfula uphela yaye ekugqibeleni bafika eMahanayim.+
30 Ke yena uYowabhi, wabuya ekulandeleni uAbhinere waza waqala ukuqokelela ndawonye bonke abantu. Kubakhonzi bakaDavide ngamadoda alishumi elinethoba kunye noAsaheli ababengekho.
31 Ke abakhonzi bakaDavide babebaxabele abo bakwaBhenjamin namadoda ka-Abhinere—kwakufe amadoda angamakhulu amathathu anamashumi amathandathu.+
32 Bamthwala ke uAsaheli+ baza bamngcwabela kwindawo yokungcwaba kayise,+ eseBhetelehem.+ Wandula ke uYowabhi namadoda akhe baqhubeka behamba ubusuku bonke, kwasa beseHebron.+
Yithumele
Yithumele
2 Samuweli 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ilanga Nomoya—Izibulala Ntsholongwane Zemvelo?
XA oososayensi bafumana imichiza yokubulala iintsholongwane kwiminyaka yoo-1900, oogqirha baba nethemba lokuba amayeza enziwe ngale michiza ayeza kuphelisa ezinye zezifo. Ekuqaleni, kwakungathi loo nto iyenzeka, kodwa ukusetyenziswa kwayo kakhulu, kwabangela ukuba kubekho iintsholongwane eza zingasanyangeki yile michiza.
Bekhangela iindlela ezintsha zokulwa ukosuleleka kwabantu zizifo, abanye oososayensi babuyela kwiindlela zokunyanga ezazikhe zasetyenziswa. Enye yazo yindlela ilanga kunye nempepho eziyimpilo ngayo.
Bakha Kuvimba
Mandulo eNgilani babeliqela abantu ababonayo ukuba ilanga nempepho ziyaphilisa. Ugqirha John Lettsom owazalwa ngo-1744 waza wafa ngo-1815 wacebisa ukuba abantwana abanesifo seTB baphefumle impepho yolwandle baze bagcakamele nelanga. Ngo-1840, ugqirha George Bodington waqaphela ukuba abantu abasebenza phandle njengabelusi nabalimi babengafane babe neTB, kodwa kwakulula ukuba abantu abasebenza endlini bayifumane.
UFlorence Nightingale owazalwa ngo-1820 waza wafa ngo-1910 waduma ngokuba ngumongikazi oyincutshe xa wayenyanga amajoni aseBritani awayesilwa iMfazwe yaseCrimea. Wathi: “Ukhe uyive indlela onuka kakubi ngayo umoya osegumbini lomntu . . . ebusuku, okanye ekuseni xa engekavuli zifestile?” Wacebisa ukuba umoya osegumbini lesigulana ufanele ucoceke njengophandle, kodwa singagodoliswa sona. Wongeza ngelithi: “Kule minyaka ndingumongikazi ndiye ndafunda ukuba enye into izigulana eziyidingayo kukukhanya . . . Kungekhona ukukhanya nje, kodwa okwelanga.” Ngezo ntsuku abaninzi babe kholelwa ukuba ukwaneka amashiti neengubo kunye neempahla elangeni kunegalelo empilweni yomntu.
Nangona ukususela kwiminyaka yoo-1800 isayensi iye yaphucuka,
uphando lwale mihla lusafumanise into efanayo. Ngokomzekelo, uphando olwenziwe eTshayina ngo-2011 luye lwafumanisa ukuba abafundi abahlala kumagumbi axineneyo, angena zifestile zaneleyo “bayathanda ukuba nengxaki yesifuba.”
Umbutho onjengene nezempilo emhlabeni wonke iWorld Health Organization ubonile ukuba umoya osuka phandle uluncedo ekuphepheni ukosuleleka zizifo. Ngo-2009 lo mbutho wapapasha imiyalelo ekhuthaza ukuba amagumbi eendawo zempilo akwazi ukungena umoya osuka phandle kuba oku kunceda izigulana zingosuleleki lula zizifo. *
Usenokuthi, ‘ndiyayiva, kodwa siqiniseka njani ukuba isayensi iyayingqina yonke le nto? Ilanga nempepho zisikhusela njani kwizifo?’
Esinye Isibulala Ntsholongwane Semvelo
Iimpendulo sizifumana kuphando olwenziwa liSebe lezoKhuseleko laseUnited Kingdom. Oososayensi babefuna ukwazi ukuba xa kunokudutyulwa isixhobo esisasaza iintsholongwane ezinobungozi phezu kwesixeko saseLondon sonke, umoya unganobungozi ixesha elingakanani. Ukuze bakubone oko, baye baqaba iintsholongwane ezifumaneka kwilindle kwintambo yesigcawu baza bayijingisa emoyeni. Yonke le nto bayenza ebusuku kuba besazi ukuba ilanga liyazibulala ezi ntsholongwane. Kwenzeka ntoni?
Emva kweeyure ezimbini, phantse zonke ezo ntsholongwane zazifile. Xa ngoku le ntambo yesigcawu iqatywe iintsholongwane yafakwa ebhokisini, yaza yabekwa kwakula ndawo inye, kwadlula iiyure ezimbini uninzi lwazo lungekafi. Ngoba? Kucacile ukuba kukho into esemoyeni ebulala iintsholongwane, kodwa akukaqinisekwa ukuba yintoni. Abaphandi bathi kukho “isibulala ntsholongwane semvelo esisemoyeni.”
Nemitha yelanga inazo izibulala ntsholongwane. Imagazini i-Journal of Hospital Infection ithi, “uninzi lweentsholongwane ezisemoyeni ezigulisayo ziyafa elangeni.”
Ngoko ke ukuchitha ixesha elaneleyo elangeni, ukhe ufumane nempepho kungakunceda.
^ isiqe. 9 Izinto ezifana nobumdaka bomoya waphandle, ingxolo kunye nemithetho ebekelwe ukukhusela abantu xa kusitsha kunye nokhuseleko zenza kube nzima ukushiya iifestile zivuliwe.
Funda Okungakumbi
Khusela Impilo Yakho
La macebiso alula anokukunceda ukhusele impilo yakho, wonge ixesha nemali.


text:
Ibali 113: UPawulos ERoma
BONA amatyathanga kuPawulos, uze ukhangele kwijoni elingumRoma elimgadileyo. UPawulos libanjwa eRoma. Ulindile de uKesare waseRoma enze isigqibo ngento aza kuyenza kuye. Ngoxa elibanjwa, abantu bavunyelwe ukumtyelela.
Kwiintsuku ezintathu emva kokuba uPawulos efikile eRoma, uthi makubizwe ezinye iinkokeli ezingamaYuda zize kumbona. Ngoko, amaYuda amaninzi eRoma ayeza. UPawulos ushumayela kuwo ngoYesu nangobukumkani bukaThixo. Bambi bayakholwa babe ngamaKristu, kodwa abanye abakholwa.
Kwakhona uPawulos ushumayela kumajoni awahlukeneyo amgadileyo. Kwiminyaka emibini egcinwe apha njengebanjwa uPawulos ushumayela kubo bonke akwaziyo ukuthetha nabo. Ngoko, kwanendlu kaKesare iyeva ngeendaba ezilungileyo zoBukumkani, yaye bambi kubo baba ngamaKristu.
Kodwa ngubani olu ndwendwe lubhala etafileni? Qashela! Ewe, nguTimoti. Naye uTimoti ebesentolongweni ngenxa yokushumayela ngoBukumkani, kodwa ukhululwe kwakhona. Yaye uze apha ukunceda uPawulos. Ngaba uyayazi into ebhalwa nguTimoti? Masibone.
Uyasikhumbula na isixeko saseFilipi nesase-Efese ekuthethwe ngazo kwiBali 110? UPawulos wanceda ekumiseleni amabandla amaKristu kwezo zixeko. Ngoku, ngoxa esentolongweni, uPawulos ubhala iincwadi eziya kula maKristu. Ezi ncwadi ziseBhayibhileni, yaye kuthiwa yeyabase-Efese neyabaseFilipi. Ngoku uPawulos uxelela uTimoti into amakayibhalele abahlobo babo abangamaKristu abaseFilipi.
AmaFilipi ebenobubele gqitha kuPawulos. Amthumelela isipho apha entolongweni, yaye ke uPawulos uyabulela. UEpafrodito nguye ozise isipho. Kodwa wagula kakhulu waphantsa ukufa. Ngoku uphilile kwakhona yaye ulungele ukugoduka. Uza kuhamba nale ncwadi ivela kuPawulos noTimoti xa ebuyela eFilipi.
Ngoxa esentolongweni uPawulos ubhala ezinye iincwadi ezimbini esinazo eBhayibhileni. Enye iya kumaKristu aseKolose. Ngaba uyazi ukuba ibizwa ngokuthini? YeyabaseKolose. Enye yincwadi yobuqu eya kumhlobo wakhe omkhulu uFilemon ohlala eKolose. Le ncwadi ingekhoboka likaFilemon uOnesimo
UOnesimo wabaleka kuFilemon weza eRoma. Ngandlel’ ithile uOnesimo weva ukuba uPawulos usentolongweni apha. Weza kumtyelela, waza uPawulos wamshumayeza. Kungekudala no-Onesimo waba ngumKristu. Ngoku uOnesimo ubuhlungu ngokubaleka kwakhe. Uyazi na ukuba uPawulos ubhala ntoni kule ncwadi iya kuFilemon?
UPawulos ucela uFilemon ukuba amxolele uOnesimo. ‘Ndimthumela kuwe kwakhona,’ ubhala atsho uPawulos. ‘Kodwa ngoku akalokhoboka lakho nje kuphela. Ukwangumzalwana ongumKristu.’ Xa uOnesimo ebuyela eKolose uhamba nezi ncwadi zimbini, enye iya kwabaseKolose enye kuFilemon. Umele ukuba wavuya gqitha uFilemon akuva ukuba ikhoboka lakhe lingumKristu.
Xa uPawulos ebhalela abaseFilipi noFilemon, uneendaba ezimnandi kunene. ‘Ndinithumelela uTimoti,’ utsho uPawulos kumaFilipi. ‘Kodwa nam ndiya kunityelela ngokufutshane.’ Yaye uthi kuFilemon: ‘Ndilungiselele indawo yokuhlala apho.’
Xa uPawulos ekhululwa utyelela abazalwana noodade abangamaKristu kwiindawo ezininzi. Kodwa kamva uPawulos wenziwa ibanjwa kwakhona eRoma. Ngoku uyazi ukuba uza kubulawa. Ke ubhalela uTimoti amcele ukuba eze ngokukhawuleza. Ubhala athi: ‘Bendithembekile kuThixo, yaye uThixo uya kundinika umvuzo.’ Emva kweminyaka embalwa ebulewe uPawulos, iYerusalem iyatshatyalaliswa kwakhona, ngoku ngamaRoma.
Kodwa kukho okungakumbi eBhayibhileni. UYehova uThixo usebenzisa umpostile uYohane ekubhaleni iincwadi zayo zokugqibela, kuquka iSityhilelo. Le ncwadi yeBhayibhile isixelela ngekamva. Ngoku masive oko sikuphathelwe likamva.
IZenzo 28:16-31; Filipi 1:13; 2:19-30; 4:18-23; Hebhere 13:23; Filemon 1-25; Kolose 4:7-9; 2 Timoti 4:7-9.
Imibuzo
- Ushumayela koobani uPawulos ngoxa esentolongweni eRoma?
- Emfanekisweni, ngubani olu ndwendwe lusetafileni, yaye lumenzela ntoni uPawulos?
- Ngubani uEpafrodito, yaye uphathiswa ntoni xa ebuyela eFilipi?
- Kutheni uPawulos ebhala incwadi eya kumhlobo wakhe omkhulu uFilemon?
- Wenza ntoni uPawulos akuba ekhululwe, yaye kwenzeka ntoni kuye kamva?
- UYehova usebenzisa bani ukubhala iincwadi zokugqibela zeBhayibhile, yaye incwadi yeSityhilelo isixelela ngantoni?
Imibuzo eyongezelelekileyo
- Funda iZenzo 28:16-31 neyabaseFilipi 1:13.
UPawulos walisebenzisa njani ixesha lakhe ngoxa wayevalelwe eRoma, yaye ukholo lwakhe olungagungqiyo lwaba nawuphi umphumo kwibandla lamaKristu? (IZe. 28:23, 30; Fil. 1:14)
- Funda eyabaseFilipi 2:19-30.
Ngawaphi amazwi abonisa uxabiso awawathethayo uPawulos ngoTimoti noEpafrodito, yaye sinokuwuxelisa njani umzekelo kaPawulos? (Fil. 2:20, 22, 25, 29, 30; 1 Kor. 16:18; 1 Tes. 5:12, 13)
- Funda kuFilemon 1-25.
Yintoni eyabangela uPawulos abongoze uFilemon ukuba enze okuhle, yaye oku kubamisela njani umzekelo omhle abadala namhlanje? (Filemon 9; 2 Kor. 8:8; Gal. 5:13)
Amazwi kaPawulos akuFilemon 13, 14 abonisa njani ukuba wayezihlonela izazela zabanye ebandleni? (1 Kor. 8:7, 13; 10:31-33)
- Funda eyesi-2 kuTimoti 4:7-9.
Njengompostile uPawulos, sinokuba nayo njani intembelo yokuba uYehova uya kusivuza ukuba sihlala sithembekile de kube sekupheleni? (Mat. 24:13; Heb. 6:10)


text:
Ngaba UThixo Unalo Igama?
Impendulo esuka eBhayibhileni
Bonke abantu banamagama. Ngaba ayilindelekanga ke into yokuba noThixo abe negama lakhe? Ukubiza abantu ngamagama abo kubonisa ubuhlobo. Ngaba asimele senze into efanayo kubuhlobo bethu noThixo?
EBhayibhileni uThixo uthi: “
NdinguYehova. Lilo elo igama lam.” (Isaya 42:8) Nangona ebizwa ngamagama amaninzi, njengelithi ‘
Thixo uSomandla,’ “
Nkosi enguMongami,” nelithi ‘
Mdali,’ uvave abantu abamnqulayo ngokubavumela ukuba bambize ngegama lakhe.—Genesis 17:1; IZenzo 4:24; 1 Petros 4:19.
Iinguqulelo ezininzi zeBhayibhile zinalo igama likaThixo elibhalwe kwiEksodus 6:3. Le vesi ithi: “
Ndandidla ngokubonakala kuAbraham, uIsake noYakobi njengoThixo uSomandla, kodwa andizazisanga kubo ngegama lam elinguYehova.”
UYehova ligama likaThixo lesiXhosa ebelisetyenziswa kangangeminyaka. Nakuba abaphengululi abaninzi bekhetha ukusebenzisa igama elithi “Yahweh,” elona gama laziwayo nguYehova. Inxalenye yokuqala yeBhayibhile ayizange ibhalwe ngesiXhosa, kodwa yabhalwa ngesiHebhere, ulwimi olufundwa ukusuka ngasekunene ukusa ngasekhohlo. Kolu lwimi, igama likaThixo livela liziiconsonant ezine, יהוה. Aba nobumba bane besiHebhere—abaguqulelwe ngokuthi YHWH—babizwa ngokuba yiTetragrammaton.
Funda Okungakumbi
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.
Ngaba Igama LikaYehova Limele Livele KwiTestamente Entsha?
Ithini imibhalo-ngqangi yamandulo?
Oko Kuthethwa Kukwazi Igama LikaThixo
Funda ukuba ngubani igama likaThixo, lithetha ntoni nokuba lisifundisa ntoni ngohlobo lomntu anguye.


text:
UbuKumkani bamaBritane
UbuKumkani bamaBritane babungamandla amakhulu. Buneengingqi eziphantsi kolwawulo lobuKumkani obumanyeneyo. Obu buKumkani bobona bakhe babukhulu ezimbalini.
Kwincakami yayo, ilawula umhlaba obukhulu bungama-23%. Bangaphezulu kwezigidi ezingama-458 abantu abathi babekwa phantsi kolawulo lobuKumkani baseBritane. Obu buKumkani babusaziwa ngokokuba bobona bukumkani bobukoloni bakhe babukhulu ezimbalini. (abanye abantu bacinga okokuba ubuKumkani bamaMongol bobona bukhulu. Namhlanje, uninzi lwamalungu abo akwikwiBhunga lezizwe zonke. Eyona ndawo eyayisaziwa kakhulu kubuKumkani bamaBritane yinkampani ekuthiwa yi-British East India Company iNkampani yorhwebelwano lwaseEast India]]. Le nkampani yaqala njengeshishini elincinane njengokuba sele siyibona inkulu kangaka nje namhlanje, kunjalo nje abantu abaninzi baxhomekeke kuyo. Ngelo xesha iBritane yayisesona sizwe sakhe sanamandla kwihlabathi lonke jikelele.
I-Ngilane yaza yaqalisa eyayo indlela eya kubukumkani behlabathi. Kwinkulungwane ye-17 yeminyaka, yaqala ukwenza amazwe ase-Mntla-Melika amakoloni kunye ne-India. Oku kwakhokelela kudushe apho yoyiswa khona i-Netherlands ne-France eyayikhuphisana nazo emva kokuba koyiswe i-Spain. Emva kwemfazwe yamaNgesi namaDatshi nasemva kwemiNyaka yeMfazwe esiXhenxe, I-Britane yawathabathela kuyo phantse onke amazwe amabini, iDatshi neFrance iwathabathela kwihlabathi elitsha naseAsia. Nangona amazwe awathathwa ngobukoloni baseMelika athi afumana inkululeko ngo-1776, akuzange kubonakalise futhe kubuKumkani. Ngo-1919, emva koloyiso lweBritane kwiMfazwe yokuQala kwiHlabathi, yafika kanye kwixesha layo lempumelelo. Abantu ababekho kwinkulungwane ye-19 bathi "UbuKumkani bamaBritane abutshonelwa langa kodwa emva kweMfazwe yesibini kwiHlabathi, bawa ubuKumkani bamaBritane.
UbukumKani baseBritane babubonwa ngamanye amazwe nje ngobukumakani obungumzekelo, ingakumbi amaJamani awaziwayo. I-Jamani yona yasuka yathi gqolo ngomkhwa wokuqhwaya imfazwe e-Yurophu. Esinye sezizathu zoko yayikukufuna ubukumkani obufana nobaseBritane.
Emva kweMfazwe yesibini kwiHlabathi, yaqala iBritane yabuyisela amazwe eyayiwathimbile kubaniniwo, kwathiwa ke oko bubukoloni. I-Britane yagqiba kwelokokuba ibuyisele laa mazwe kuba iMfazwe yesibini kwihlabathi yayishiya ingentanto, ihluphekile. Kananjalo, abantu abaninzi ababephantsi kolawulo lobuKumkani babeqhankqalazela ukuwalawula ngokwabo amazwe abo.
Enye yeendawo zokugqibela kubuKumkani bamaBritane kwabayiHong-Kong. I-Hong Kong yaabuyiselwa e-China ngo-1997. I-Britane yasigcina isikhundla sayo nje'ngeNgangalala' ngo-1982 ngeMfazwe yaseFalklands, imfazwe eyayiphakathi kwayo ne-Argentina bebanga isiqithi sase-Falkland.
Zilishumi elinesine iindawo ezimi ngaphandle kweziqithi zase-Britane nezisephantsi kotshutshiso lwase Britane. Ngo-2002 ezi ndawo zili-14 zabizwa ngokuba ziziphaluka zaseBritane eziphesheya kweelwandle.


text:
INQAKU ELINGUMXHOLO | KUTHENI UMELE UNYANISEKE?
Indlela Okukuchaphazela Ngayo Ukunganyaniseki
“Zihlala zikho izinto ezinzima ezifuna ukulungiswa ngokuxoka.”—USamantha, eMzantsi Afrika.
Ngaba nawe utsho? NjengoSamantha sonke sikhe sakwimeko efanayo. Indlela esenza ngayo xa sikwimeko enokusilingela ekubeni singanyaniseki ibonisa ukuba yiyiphi eyona ndlela yokuziphatha esiyithandayo. Ngokomzekelo, ukuba asikuthandi ukuhlazeka, sisenokuqonda ukuba eyona nto kufuneka siyenze kukuxoka. Xa inyani ivela, ukunganyaniseki kuba nemiphumo emibi. Khawucinge ngoku.
UKUNGANYANISEKI KUPHELISA UKUTHENJWA
Ubuhlobo bakhiwa ngokuthembana. Xa abantu ababini bethembana, baziva bekhuselekile. Sekunjalo, ukuthembana akwenzeki ngokuqhwanyaza kweliso. Xa bechitha ixesha kunye, bencokola kwaye bengacingeli iziqu zabo, abantu bayathembana. Kodwa oko kuthembana kunokupheliswa sisenzo nje esinye sokungathembeki. Ibe xa kuphelile, kuba nzima ukuphinda kube khona.
Ngaba wakha waqhathwa ngumntu owawumthembile? Ukuba kunjalo, wathini? Kusenokwenzeka ukuba waphoxeka ibe waba buhlungu. Kuyaqondakala oko. Ngokuqinisekileyo ukunganyaniseki kunokusihlutha izinto ezixabisekileyo, njengobuhlobo.
UKUNGANYANISEKI KUYOSULELA
Kuphando awalenzayo uprofesa Robert Innes wezoqoqosho kwiYunivesithi yaseKhalifoniya wafumanisa ukuba “ngokwenene ukunganyaniseki kuyosulela.” Kunokufaniswa nentsholongwane—njengoko usiya usondelelana nomntu onganyanisekanga, uzibeka esichengeni “sokosulelwa” kukunganyaniseki kwakhe.
Ungawuphepha njani umgibe wokunganyaniseki? IBhayibhile ingakunceda. Khawufunde le migaqo yeBhayibhile ilandelayo.


text:
ISIFUNDO 5
USamuweli Waqhubeka Esenza Okuhle
Esengumntwana, uSamuweli wayehlala yaye esebenza emnqubeni, indawo ababesiza kuyo abantu xa benqula uYehova. Uyazi ukuba waya njani emnqubeni uSamuweli? Masiqale sifunde ngomama wakhe, uHana.
Kangangexesha elide uHana wayengenamntana nangona wayemfuna. Ngenxa yoko, wathandaza kuYehova emcenga ukuba amncede. Wathembisa ukuba xa enokuba nonyana, uza kumsa emnqubeni ukuze ahlale aze asebenze apho. UYehova wawuphendula umthandazo wakhe, waba nonyana. Wamthiya igama elinguSamuweli. UHana wenza kanye njengokuba wayethembisile. Xa uSamuweli wayeneminyaka emithathu okanye emine, wamsa emnqubeni ukuze akhonze uThixo apho.
UEli wayengumbingeleli omkhulu emnqubeni. Oonyana bakhe ababini nabo babesebenza khona. Ukhumbule ukuba umnquba wawuyindlu awayenqulelwa kuyo uThixo yaye apho abantu babemele benze izinto ezilungileyo. Kodwa oonyana bakaEli babesenza izinto ezimbi kakhulu. USamuweli wazibona izinto ababezenza. Ngaba uSamuweli wenza izinto ezimbi njengoonyana bakaEli?— Akunjalo, waqhubeka esenza izinto ezintle ngokwendlela awayefundiswe ngayo ngabazali bakhe.
Ucinga ukuba wayefanele enze ntoni uEli koonyana bakhe?— Wayefanele abohlwaye. Wayefanele angabavumeli ukuba basebenze endlwini kaThixo. Kodwa uEli akazange akwenze oko, waza uYehova wanomsindo ngakuye noonyana bakhe, wathi uza kubohlwaya.
Ngobunye ubusuku, xa uSamuweli wayelele, weva umntu embiza esithi: ‘Samuweli!’ Wabaleka waya kuEli, kodwa uEli wathi: ‘Andikubizanga.’ Oku kwaphinda kwenzeka kabini. Emva kokuba oku kwenzeke okwesithathu, uEli waxelela uSamuweli ukuba xa ephinde waliva ili zwi aze athi: ‘Ndicela uthethe Yehova; Ndimamele.’ Wenza loo nto uSamuweli. UYehova wathi kuSamuweli: ‘Xelela uEli ukuba ndiza kuyohlwaya intsapho yakhe ngenxa yezinto ezimbi ezenzileyo.’ Ucinga ukuba kwakulula kuSamuweli ukuxelela uEli le nto?— Kwakungelulanga. Kodwa nakuba uSamuweli wayesoyika, wenza oko uYehova wayemxelele kona. Into uYehova awayeyithethile yenzeka. Oonyana bakaEli ababini babulawa, noEli wafa.
USamuweli ungumzekelo omhle kuthi. Wenza okuhle nangona wayebona abanye abantu besenza izinto ezimbi. Kuthekani ngawe? Ngaba unokuqhubeka usenza okuhle njengoSamuweli? Ukuba wenjenjalo, uya kuvuyisa uYehova nabazali bakho.


text:
Isifundo 19
Ngubani Udidi Lwekhoboka Elithembekileyo Neliyingqondi?
Kanye ngaphambi kokufa kwakhe, uYesu wabizela abafundi bakhe abane ecaleni—uPetros, uYakobi, uYohane noAndreya. Njengoko uYesu wayebaxelela ngomqondiso wobukho bakhe owawuza kubonakala ngexesha lesiphelo, wabuza lo mbuzo ubalulekileyo: “Ngubani ngokwenene olikhoboka elithembekileyo neliyingqondi ethe inkosi yalo yalimisela phezu kwempahla yendlu yayo, ukuze liyinike ukutya kwayo ngexesha elifanelekileyo?” (Mateyu 24:3, 45; Marko 13:3, 4) UYesu waqinisekisa abafundi bakhe ukuba ‘njengeNkosi’ yabo, wayeza kumisela abo babeza kunika abalandeli bakhe ukutya kokomoya ngexesha lesiphelo. Ngoobani ababeza kubumba eli khoboka?
Ngabalandeli bakaYesu abathanjiswe ngomoya. Eli “khoboka” linika abakhonzi bakaYehova ukutya kokomoya ngexesha elifanelekileyo. Sixhomekeke kolu didi lwekhoboka lithembekileyo ukuze siqhubeke sifumana ‘umlinganiselo wokutya ngexesha elifanelekileyo.’—Luka 12:42.
Lalathisa indlu kaThixo. (1 Timoti 3:15) UYesu wanika ikhoboka imbopheleleko yokukhokela umsebenzi wenxalenye esemhlabeni yentlangano kaYehova—lunyamekele impahla yayo, lwalathise umsebenzi wokushumayela luze luqinisekise ukuba siyafundiswa emabandleni. Ngoko ukuze lisinike ukutya okufunekayo ngexesha ekufuneka ngalo, “ikhoboka elithembekileyo neliyingqondi” lisasaza ukutya kokomoya lisebenzisa iimpapasho esishumayela ngazo nocwangciso esilufumana emabandleni nakwiindibano.
Ikhoboka lithembekile kwiinyaniso zeBhayibhile nakuthumo lwalo lokushumayela iindaba ezilungileyo, yaye liyingqondi kwindlela elizinyamekela ngayo izinto ezifunwa nguKristu emhlabeni. (IZenzo 10:42) UYehova usikelela umsebenzi walo ngentabalala yokutya kokomoya.—Isaya 60:22; 65:13.
Ngubani owamiselwa nguYesu ukuze ondle abafundi bakhe ngokomoya?
Ikhoboka lithembekile yaye liyingqondi ngaziphi iindlela?
Funda Okungakumbi
“Ngubani Ngokwenene Olikhoboka Elithembekileyo Neliyingqondi?”
Eli nqaku lisinceda siliqonde kakuhle ikhoboka elithembekileyo neliyingqondi. Funda ngendlela esixhomekeke ngayo kweli jelo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
29 Ngonyaka weshumi, ngenyanga yeshumi, ngomhla weshumi elinesibini enyangeni leyo, kwafika ilizwi likaYehova kum, lisithi:
2 “Nyana womntu, bhekisa ubuso bakho kuFaro ukumkani waseYiputa+ uze uprofete ngaye nangeYiputa yonke iphela.+
3 Thetha, uthi, ‘Itsho iNkosi enguMongami uYehova ukuthi: “Yabona, ndinxamnye nawe, Faro, kumkani waseYiputa,+ silo esikhulu saselwandle+ esibuthume phakathi kwemijelo yomNayile waso,+ esithe, ‘UMlambo wam umNayile ngowam, yaye mna—ndizenzele wona.’+
4 Ndiza kufaka amagwegwe emihlathini yakho+ ndize ndizinamathelise emaxolweni akho iintlanzi zemijelo yomNayile wakho. Ndiza kukunyusa uphume phakathi kwemijelo yomNayile wakho nazo zonke iintlanzi zemijelo yomNayile wakho ezinamathela kumaxolo akho.
5 Ndiza kukushiya ke entlango, wena neentlanzi zemijelo yomNayile+ wakho. Uya kuwela phezu komhlaba.+ Akuyi kuhlanganiswa ungayi kuqokeleleka ndawonye. Ndiza kukunikela ube kukutya kwamarhamncwa omhlaba nokwezidalwa eziphaphazelayo zamazulu.+
6 Bonke abemi baseYiputa baya kwazi ukuba ndinguYehova,+ ngenxa yokuba bona babe yingcongolo yokuxhasa indlu kaSirayeli.+
7 Xa bakubamba ngesandla, wasuka watyumka,+ waza wakrazula igxalaba labo liphela. Bakuzixhasa ngawe, usuke waphuka,+ wabangela zagexa zonke izinqe zabo.”+
8 “‘Ngoko ke itsho iNkosi enguMongami uYehova ukuthi: “Yabona, ndikuzisela ikrele,+ yaye ndiza kunqumla kuwe umntu wasemhlabeni nesilwanyana sasekhaya.+
9 Kwaye ilizwe laseYiputa liya kuba yinkangala ephanzileyo nendawo echithakeleyo;+ bazi ukuba ndinguYehova, ngenxa yokuba yena uthe, ‘UMlambo umNayile ngowam, ndiwenze ngokwam.’+
10 Ngoko ke yabona, ndinxamnye nawe nemijelo yomNayile wakho,+ yaye ndiza kulenza ilizwe laseYiputa libe ziindawo ezichithakeleyo,+ ezomileyo, inkangala ephanzileyo, ukususela eMigdoli+ ukusa eSiyene+ nakumda wamaTiyopiya.
11 Akuyi kudlula lunyawo lomntu wasemhlabeni kuyo,+ nonyawo lwesilwanyana sasekhaya aluyi kudlula kuyo,+ yaye ayiyi kuba nabemi kangangeminyaka engamashumi amane.+
12 Kwaye ilizwe laseYiputa ndiza kulenza inkangala ephanzileyo phakathi kwamazwe achithakeleyo;+ nezixeko zayo ziya kuba yinkangala ephanzileyo phakathi kwezixeko ezichithakeleyo kangangeminyaka engamashumi amane;+ yaye ndiza kuwachithachitha amaYiputa phakathi kweentlanga, ndiwasasaze emazweni.”+
13 “‘Kuba itsho iNkosi enguMongami uYehova ukuthi: “Ekupheleni kweminyaka engamashumi amane+ ndiya kuwaqokelela ndawonye amaYiputa kwizizwana aya kube echithachitheke phakathi kwazo,+
14 ndibuyisele iqela labathinjwa bamaYiputa; ndibabuyisele kwilizwe lasePatrosi,+ kwilizwe lemvelaphi yabo, yaye bamele babe bubukumkani obuthotyiweyo.
15 Buya kuthotywa bube ngaphantsi kwezinye izikumkani, abuyi kuphinda ke buziphakamise phezu kwezinye iintlanga,+ ndiza kubenza babe mbalwa ngokokuze bangabi nabukhosi kwezinye iintlanga.+
16 Yaye abuyi kuphinda bube yintembelo yendlu kaSirayeli,+ bezikhumbuza isiphoso ngokujika balandele bona.+ Baya kwazi ukuba ndiyiNkosi enguMongami uYehova.”’”
17 Ke kaloku kwathi ngonyaka wamashumi amabini anesixhenxe, ngeyokuqala inyanga, ngowokuqala umhla enyangeni leyo, ilizwi likaYehova lafika kum, lisithi:
18 “Nyana womntu, uNebhukaderetsare,+ ukumkani waseBhabhiloni, wenze umkhosi wamajoni akhe wafeza inkonzo enkulu nxamnye neTire.+ Zonke iintloko zichetywe iinkqayi, namagxalaba onke atyabukile.+ Kodwa umvuzo wona,+ akabanga nawo yena nomkhosi wakhe wamajoni eTire ngenxa yenkonzo leyo ayifezileyo nxamnye nayo.
19 “Ngoko ke itsho iNkosi enguMongami uYehova ukuthi, ‘Yabona, ndilinikela kuNebhukaderetsare ukumkani waseBhabhiloni ilizwe laseYiputa,+ yaye umele ayithabathe emke nayo indyebo yalo aze athabathe into eninzi yamaxhoba kulo,+ aliphange kakhulu; libe ngumvuzo womkhosi wamajoni akhe.’
20 “‘Ndimnike ilizwe laseYiputa ukuba libe yimbuyekezo yenkonzo ayenzileyo nxamnye nalo, ngenxa yokuba bebesebenzela mna,’+ itsho iNkosi enguMongami uYehova.
21 “Ngaloo mini ndiya kuyihlumisela uphondo indlu kaSirayeli,+ yaye wena ndiya kukunika ithuba lokuvula umlomo phakathi kwabo;+ bazi ukuba ndinguYehova.”
Yithumele
Yithumele
Hezekile 29
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=29&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D29%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMIFANEKISO
IMIFANEKISO
Ukusindiswa KuLwandle Olubomvu
Dawunlowuda lo mfanekiso, uze uzame ukuqashela ukuba ngoobani aba bakuwo. Zoba izinto ezingekhoyo.
OKUNGAKUMBI
Ngubani Owakhetha Ukukhonza UYehova?
Le midlalo inceda abantwana abaneminyaka ephakathi kwemithandathu nesibhozo bazi abantu abaseBhayibhileni.
UHana Wanceda USamuweli Akhonze UYehova
Le midlalo inceda abantwana abaphakathi kweminyaka emithathu nemithandathu bafunde ngesipho uHana awayesinika uSamuweli nyaka ngamnye.
Ngezixhobo Ezimbalwa, UDavide Unesibindi
Dibanisa abantu abaseBhayibhileni nemifanekiso ehambelana nabo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Kwathi emva koko wafa ukumkani woonyana baka-Amoni,+ waza uHanuni unyana wakhe walawula esikhundleni sakhe.+
2 UDavide wathi: “Ndiya kumenzela ububele bothando uHanuni unyana kaNahashe, kanye njengoko uyise wandenzela ububele bothando.”+ Ngako oko uDavide wathumela ngabakhonzi bakhe+ ukuba amthuthuzele ngenxa kayise, baza abakhonzi bakaDavide bafika kwilizwe loonyana baka-Amoni.
3 Noko ke, iinkosana zoonyana baka-Amoni zathi kuHanuni inkosi yazo: “Ngaba uDavide ubeka uyihlo na emehlweni akho ngokuba akuthumelele abathuthuzeli? UDavide akabathumelanga kuwe na abakhonzi bakhe ukuze basigocagoce isixeko, basihlole+ baze basibhukuqe?”+
4 Ngoko uHanuni wabathabatha abakhonzi bakaDavide wabacheba isiqingatha seendevu zabo+ yaye wazicanda phakathi izambatho zabo ukuya kutsho ezimpundu waza wabandulula.+
5 Kamva abantu bakuxela oku kuDavide, kwaoko wathumela ukuba bahlangatyezwe, ngenxa yokuba amadoda lawo ayeziva ethotyiwe kakhulu; yaye ukumkani wahlabela mgama wathi: “Hlalani eYeriko+ zide zikhule kakhulu iindevu zenu. Nandule ke nibuye.”
6 Ekuhambeni kwexesha oonyana baka-Amoni babona ukuba balivumba elibi+ kuDavide, yaye oonyana baka-Amoni bathumela baza baqesha amaSiriya aseBhete-rehobhi+ namaSiriya aseTsobha,+ amadoda angamashumi amabini amawaka ahamba ngeenyawo, nokumkani waseMahaka,+ amadoda aliwaka, naseIshetobhi, ishumi elinesibini lamawaka amadoda.
7 Akuva ngako uDavide, wandula ke wathumela uYowabhi nawo wonke umkhosi namadoda anamandla.+
8 Oonyana baka-Amoni baphuma bakha uluhlu lwedabi ngasesangweni, kwanamaSiriya aseTsobha nawaseRehobhi,+ nawaseIshtobhi nawaseMahaka ewodwa endle.+
9 Xa uYowabhi wabona ukuba abahlaseli abasedabini bangaphambili nangasemva kwakhe, kwaoko wanyula athile kuwo onke amadoda abalaseleyo+ kwaSirayeli waza wakha uluhlu ukuze ahlangabezane namaSiriya.
10 Abanye abantu wabanikela esandleni sika-Abhishayi+ umntakwabo, ukuba akhe uluhlu ukuze ahlangabeze oonyana baka-Amoni.+
11 Waza wahlabela mgama wathi: “Ukuba amaSiriya athe omelela ngakumbi kunam, umele ke ube lusindiso lwam; kodwa ukuba oonyana baka-Amoni bona bathe bomelela ngakumbi kunawe, nam ndimele ndize kukusindisa.+
12 Yomelela, ukuze sizibonakalise sinesibindi+ ngenxa yabantu bakowethu nangenxa yezixeko zoThixo wethu;+ ke yena uYehova, uya kwenza okulungileyo emehlweni akhe.”+
13 UYowabhi nabantu ababenaye basondela edabini nxamnye nabaseSiriya, yaye bona basaba besuka phambi kwakhe.+
14 Ke bona oonyana baka-Amoni babona ukuba amaSiriya asabile, nabo basaba phambi koAbhishayi baza ke ngoko bangena esixekweni.+ Emva koko uYowabhi wabuya koonyana baka-Amoni waza weza eYerusalem.+
15 Athi amaSiriya akubona ukuba oyisiwe phambi koSirayeli, ahlanganisana ndawonye.
16 Ngoko uHadadezere+ wathumela waza wakhupha amaSiriya awayekummandla woMlambo;+ andula ke eza eHelam, enoShobhaki+ intloko yomkhosi kaHadadezere phambi kwawo.
17 Xa kwanikelwa ingxelo kuDavide, ngoko nangoko wahlanganisa wonke uSirayeli yaye bawela iYordan baya eHelam. Ke kaloku amaSiriya akha uluhlu ukuze ahlangane noDavide aza alwa naye.+
18 Asaba+ ke amaSiriya phambi koSirayeli; uDavide wabulala kumaSiriya amakhulu asixhenxe abaqhubi beenqwelo+ namashumi amane amawaka abakhweli-mahashe, noShobhaki intloko yomkhosi wawo wamxabela wafela apho.+
19 Xa bonke ookumkani,+ abakhonzi bakaHadadezere, babonayo ukuba boyisiwe phambi koSirayeli,+ ngokukhawuleza benza uxolo noSirayeli baza bamkhonza;+ yaye amaSiriya oyika ukuzama ukubasindisa oonyana baka-Amoni kwakhona.+
Yithumele
Yithumele
2 Samuweli 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Yiyiphi Imiqondiso ‘Yemihla Yokugqibela’ Okanye ‘Eyexesha Lesiphelo’?
Impendulo esuka eBhayibhileni
IBhayibhile isixelela ngeziganeko ezikhokelela ‘ekuphelisweni [kwale] nkqubo yezinto.’ (Mateyu 24:3) Eli xesha iBhayibhile ilibiza ngokuba ‘yimihla yokugqibela’ okanye ‘ixesha lesiphelo.’ (2 Timoti 3:1; Daniyeli 8:19) Ezi ziprofeto zilandelayo zibonisa ukuba siphila kwimihla yokugqibela okanye ixesha lesiphelo:
Iimfazwe ezininzi.
—Mateyu 24:7; ISityhilelo 6:4.
Indlala.
—Mateyu 24:7; ISityhilelo 6:5, 6.
Iinyikima ezinkulu.
—Luka 21:11.
Iindyikityha zokufa okanye ukwanda kwezifo ezibulalayo.
—Luka 21:11.
Ukwanda kolwaphulo-mthetho.
—Mateyu 24:12.
Abantu abawonakalisayo umhlaba.
—ISityhilelo 11:18.
Ukutshintsha kwezimo zengqondo zabantu, oko kubonakala kubantu abaninzi “abangenambulelo, abanganyanisekanga . . . abangayifuni kwaphela imvisiswano, abanyelisi, abangenakuzeyisa, iindlobongela, abangathandi kulunga, abangcatshi, abaneentloko ezilukhuni, abakhukhumele likratshi.”
—2 Timoti 3:1-4.
Ukuqhekeka kweentsapho ezinabantu “abangenawo umsa wemvelo” kunye nabantwana “abangathobeli bazali.”
—2 Timoti 3:2, 3.
Uthando lwabaninzi ngoThixo luya kuphola.
—Mateyu 24:12.
Ukunganyaniseki konqulo.
—2 Timoti 3:5.
Ukuziqonda ngakumbi iziprofeto zeBhayibhile kuquka nezo zemihla yokugqibela.
—Daniyeli 12:4.
Ukushunyayelwa kweendaba ezilungileyo zoBukumkani emhlabeni wonke.
—Mateyu 24:14.
Ukwanda kwenkcaso nentshutshiso ezibubungqina bokuba isiphelo sisondele.
—Mateyu 24:37-39; 2 Petros 3:3, 4.
Zonke ezi ziprofeto zizaliseka ngexesha elinye.
—Mateyu 24:33.
Ngaba siphila ‘kwimihla yokugqibela’?
Ewe. Iimeko zehlabathi nobalo-maxesha lweBhayibhile zibonisa ukuba imihla yokugqibela yaqalisa ngo-1914. Ngelo xesha, uBukumkani bukaThixo baqalisa ukulawula emazulwini, ukugxothelwa emhlabeni kukaSathana uMtyholi needemon zakhe yaba yinto yokuqala ibe abazange babe nasabelo kwaphela ezulwini. (ISityhilelo 12:7-12) Impembelelo kaSathana ibonakala kwizimo zengqondo nezenzo ezimbi zabantu nto leyo ebangela ukuba imihla yokugqibela ibe ‘lixesha lamanqam ekunzima ukujamelana nalo.’
Funda Okungakumbi
Ngaba Siphila ‘Kwimihla Yokugqibela’?
Hlola izinto ezenziwa ngabantu nezimo zengqondo zabo ezibonisa ukuba ngoku siphila ‘kwimihla yokugqibela’ njengoko kuprofetwe ngazo eBhayibhileni.
Isiphelo Sehlabathi—Abanye Bayasoyika, Ukanti Abanye Basijonge Ngamehlo Abomvu
Usenokumangaliswa yeyona nto ithethwa yiBhayibhile ngesiphelo sehlabathi.
Yintoni Imfazwe YeArmagedon?
Igama elithi Armagedon livela kube kanye eBhayibhileni, kodwa kuyathethwa ngayo le mfazwe kuzo zonke iZibhalo.


text:
Kugqitywa IiHolo ZoBukumkani Eziyi-3 000 ENigeria
NgoMgqibelo, ngoMatshi 1, 2014, kwakuhlanganisene inginginya yabantu abayi-823 kwiHolo yeNdibano yamaNgqina kaYehova yeSixeko saseBenin eNigeria beze kuncoma imigudu eyenziweyo yolwakhiwo lweeholo. Ukususela ngo-1999 kuye kwakhiwa iiHolo zoBukumkani eziyi-3 000 oko amaNgqina kaYehova aqalisa ukunceda amazwe angathathi ntweni.
Kule ntlanganiso kwathethwa ngamahlandinyuka okukhangela iindawo zokungenela iintlanganiso eNigeria ukususela ngeminyaka yee-1920. Ekuqaleni kwakusetyenziswa amakhaya nezakhiwo eziqeshisayo. Isakhiwo sokuqala amaNgqina ayengenela kuso malunga nonyaka ka-1935 sikwisixeko saseIlesa. Ukususela ngo-1938 ukuya ku-1990 amabandla anda kakhulu ukususela kwayi-14 aya kutsho kwayi-2 681 yaye amaninzi awo awanazakhiwo. Ngezinye izihlandlo, iholo elinye lalide lisetyenziswe ngamabandla amathandathu. Ngamanye amaxesha abantu babeyizalisa ime ngeembambo iholo kufuneke abanye bahlale phandle bajonge ezifestileni. Amabandla amaninzi asahlanganyela emakhayeni abantu okanye ezikolweni.
Ngo-1990 iofisi yesebe yamaNgqina kaYehova yaqalisa ukuba nengxowa yemali eyiboleka amabandla ukuze akhe iiholo. Kuthe kubetha unyaka ka-1997 zabe iiKomiti Zokwakha Zenqila sele zincede amabandla ayi-105 ukuba akhe okanye alungise iiholo zawo. Kwakhiwa iiholo eziyi-13 phakathi konyaka ka-1997 noka-1999 yaye zathatha iintsuku ezisixhenxe ukuya kweziyi-15 ukugqitywa.
IiHolo zamaNgqina kaYehova ezazikho eNigeria zazingonelanga ngenxa yenani elintingayo labavakalisi. NgoAprili 1998 iofisi yesebe yaqikelela ukuba kufuneka iiHolo zoBukumkani eziyi-1 114.
UDon Trost weKomiti yeSebe eNigeria wathi: “Wawungeyondlwan’ iyanetha lo msebenzi, sasizibuza ukuba siza kuwenza njani.” Kodwa ke, ekuqaleni konyaka ka-1999 yafumaneka impendulo, ngoba kwaqaliswa amaqela amathandathu okwakha iiHolo zoBukumkani. Kule minyaka iyi-14 idluleyo aye akha iiholo ezimalunga neziyi-2 856.
UMzalwan’ uTrost wathi kusekuninzi ekusafuneka kwenziwe. Ebudeni buka-2013 amaNgqina kaYehova aseNigeria aye anda nge-8 000. Lo kaTrost wathi: “Kusafuneka ezinye iiHolo zoBukumkani eziyi-100 nyaka ngamnye.” Ngonyaka ka-2013 inani lamaNgqina aseNigeria beliyi-351 000 yaye akumabandla ayi-5 700.
Funda Okungakumbi
IiHolo ZoBukumkani ZamaNgqina KaYehova—Zakhelwa Ntoni Yaye Zakhiwa Njani?
Kutheni iindawo esinqulela kuzo zibizwa ngokuba ziiHolo zoBukumkani? Funda ngakumbi ngendlela ezi zakhiwo ezinceda ngayo amabandla ethu.
Kutheni AmaNgqina KaYehova Engathi Yicawa Nje Indawo Akhonzela Kuyo?
Funda ukuba livela phi ibinzana elithi “iHolo YoBukumkani yamaNgqina kaYehova” nesizathu sokuba silisebenzisa.


text:
Ibali 103: Kwigumbi Elitshixiweyo
EMVA kokuba uPetros noYohane bemkile engcwabeni apho ubukhona umzimba kaYesu, uMariya ushiyeka yedwa elila. Uyagoba aze akrobe ngaphakathi engcwabeni, njengokuba simbonile kumfanekiso odluleyo. Apho ubona iingelosi ezimbini! Ziyambuza: ‘Kutheni ulila nje?’
UMariya uphendula athi: ‘Bayithabathile iNkosi yam, yaye andazi apho bayibeke khona.’ Emva koko uMariya uyaguquka aze abone indoda. Iyambuza: ‘Ufuna bani na?’
UMariya ucinga ukuba le ndoda ngumgcini-sitiya, nokuba mhlawumbi iwuthabathile umzimba kaYesu. Ngoko uthi: ‘Ukuba umthabathile, ndixelele apho umbeke khona.’ Kodwa ngokwenene le ndoda nguYesu. Uzambathise umzimba angawuqondiyo uMariya. Kodwa xa embiza ngegama lakhe, uMariya uyazi ukuba lo nguYesu. Uyakhawuleza aye kuxelela abafundi, athi kubo: ‘Ndiyibonile iNkosi!’
Ngenjikalanga yaloo mini, ngoxa abafundi ababini behamba besinge kwisixekwana sase-Emawusi, kusondela indoda ihambe nabo. Abafundi babuhlungu gqitha kuba uYesu ebulewe. Kodwa njengokuba behamba, le ndoda ibachazela izinto ezininzi ngokuphuma eBhayibhileni ize ibenze bazive behlaziyekile. Ekugqibeleni, xa besima ukuze bafumane isidlo, abafundi bayaqonda ukuba le ndoda nguYesu. Ngoko uYesu uthi shwaka, baze ngokukhawuleza aba bafundi babini babuyele eYerusalem ukuya kuxelela abapostile ngaye.
Ngoxa kuqhubeka oko, uYesu ubonakala nakuPetros. Abanye bayachwayitiswa kukuva oku. Aba bafundi babini baya eYerusalem baze bafumane abapostile. Bayabaxelela indlela abonakale ngayo uYesu kubo endleleni. Kanye xa bebalisa ngoko, ngaba uyawazi ummangaliso owenzekayo?
Khangela emfanekisweni. UYesu ubonakala phakathi endlwini, nakubeni ucango lutshixiwe. Bavuya kunene abafundi! Bachwayite gqitha ngolu suku! Ngaba unokuzibala izihlandlo uYesu asele ebonakele ngazo ngoku kubalandeli bakhe? Zihlanu, akunjalo?
Umpostile uTomas akakho xa uYesu ebonakala kubo. Ngoko abafundi bayamxelela besithi: ‘Siyibonile iNkosi!’ Kodwa uTomas uthi kufuneka ambone ngokwakhe uYesu ngaphambi kokuba akholwe. Ngoko, kwiintsuku ezisibhozo kamva abafundi bahlanganisene kwakhona kwindlu etshixiweyo, yaye ngoku uTomas ukho. Ngequbuliso, uYesu ubonakala ngaphakathi apho endlwini. Ngoku uTomas uyakholwa.
Yohane 20:11-29; Luka 24:13-43.
Imibuzo
- Uthini uMariya kwindoda acinga ukuba ngumgcini-myezo, kodwa yintoni emenza aqonde ukuba eneneni nguYesu?
- Kwenzeka ntoni kubafundi ababini abasendleleni esinge kwisixekwana sase-Emawusi?
- Nguwuphi ummangaliso owenzekayo xa abafundi ababini bexelela abapostile ukuba bambonile uYesu?
- UYesu ubonakele izihlandlo ezingaphi kubalandeli bakhe?
- Uthini uTomas xa esiva ukuba abafundi bayibonile iNkosi, kodwa kwenzeka ntoni kwiintsuku ezisibhozo kamva?
Imibuzo eyongezelelekileyo
- Funda uYohane 20:11-29.
KuYohane 20:23 ngaba uYesu wayethetha ukuba abantu banegunya lokuxolela izono? Cacisa. (INdu. 49:2, 7; Isa. 55:7; 1 Tim. 2:5, 6; 1 Yoh. 2:1, 2)
- Funda uLuka 24:13-43.
Sinokuyilungisa njani intliziyo yethu ukuze yamkele inyaniso yeBhayibhile? (Luka 24:32, 33; Ezra 7:10; Mat. 5:3; IZe. 16:14; Heb. 5:11-14)


text:
Robben island
Isiqithi sekapa (Robben Island) Isiqithi sekapa sifumaneka kwi khilomitha ezi sixhenxe ukusuka kwintsona kungxweme lwase Bloubergstrand, kulwendle iAtlantic ocean [1] ,kwiphondo lweNtsona koloni eMzantsi Afrika. Esi sisiqithi esiyimbalasane kakhulu kwilizwe loMzantsi Afrika nezwekazi iAfrika iphela.Sisiqithi esiyimitsi embalwa umphakamo phezu kolwandle iAtlantic ocean.
Ngonyaka wama 1999 esisixeko saziswa ngoku sesikweni njenge ziko lezobugcisa nekcubeko kwiphondo lentshona koloni asiqulathe imbali yelizwe lomzantsi afrika kwaye sibuyisa inkumbulo ngekqubo yocalucalulo nempumelelo yorhulumente wentando yesininzi.Ikumphakamo weemitha ezingamashumi mathathu phezu kolwa ndle .Esi sixeko sasi setyenziswa njenge ntilongo nendawo yokugcina abantu ababhukuqa umbuso ixesha elide, kunye nesibhedlele sengqondo.Esi siqithi sibe liziko lezinto ezininzi ukususela ngowama 1600 ukufika komkhosi wamaBhulu ngethuba lika Jan van Riebeck [2] owayekhokela umkhosi wamakholoniyali ikwangumntu wokuqala ukuzinza kwesi siqithi.IRobben island le luphawuoludumileyo ehlabathini
Kulapho amaqhawe esizwe ekuquka utata uNelson Mandela[3], O.R Tambo, Robbert sobukwe [4] nabanye ngethuba loRhulumente wengcinezelo. Kalapho amatshantliziyo awayesilwisana noRhulumente ayebanjwa aze agcinwe khona iminyaka. Ukususela kumawaka alishumi elinesixhenxe eminyaka irobben island isetyenziswa njenge ndawo yokugcina amabanjwa ayamene nezopolitiko.Urhulumente wamaAmaBhulu wayevalela khona amabanjwa ezombuso nezigila mkhuba.
Amanye amaqhawe esizwe awayebanjwe esiqithini
- Nelson Mandela (owayesakuba ngumongameli weloMzantsi Afrika)
- Kgalema Motlanthe (sekela mongameli weloMzantsi Afrika)
- Jacob Zuma (Mongameli weloMzantsi )
- Govan Mbeki (Iqhawe lesizwe)(iqhawe lesizwe)
- Walter Sisulu (Iqhawe lesizwe)
- Tokyo Sexwale (owayesakuba ngumphathiswa wezindlu)
- Mosiuoa "Terror" Lekota (umongameli weCope)
- Amos Masondo
Robert sobukwe[tshintsha | edit source]
URobert Mangaliso Sobukwe wayengumqambi nenkokheli yombutho iPAC elasekwa ngo wama1959.Ngomhla wama21 kweyekwindla ngowama1960 wayengumququzeleli wekqubo eyayisilwa nokusetyenziswa kwamaPasi.Kulapho wathi wabanjwa wayokuvalelwa eRobben Island iminyaka emithathu emva komthetho owathi wasekwa ngethuba eselivalelweni sandiswa isigwebo yayiminyaka emithandathu.Wayevalelwa kwisisele esisekhusini engavumelekanga ukuba athethe nabantu [5]


text:
APRILI 7, 2016
ERASHIYA
Abasemagunyeni ERashiya Bengabhungisanga Bafuna Ukuvala Ikomkhulu LamaNgqina
EST. PETERSBURG, eRashiya—Bengabhungisanga, abasemagunyeni eRashiya bagrogrisa ngokuvala iZiko Lolawulo LamaNgqina KaYehova laseRashiya.
Iofisi Yomtshutshisi YaseRashiya yathumela ileta eyayibhalwe ngoMatshi 2, 2016 elumkisa isithi “le ntlangano yonqulo iza kuvalwa” ukuba iziko lolawulo kwiinyanga ezimbini aliyeki ukulusebenzisa uncwadi urhulumente athi luyingozi. UYaroslav Sivulskiy, isithethi samaNgqina kaYehova eRashiya uthi: “Ukuvalwa kwekomkhulu kuza kwenza kuthinjwe nezinye izakhiwo zethu, nto leyo ekugqibeleni eza kubangela kuvalwe umsebenzi wamaNgqina kaYehova eRashiya.”
Le nto yenzeka ngonyaka wama-25 wokubhaliswa ngokusemthethweni kwamaNgqina kaYehova eRashiya: Iziko Lolawulo labhaliswa ngoMatshi 27, 1991 ibe laphinda labhaliswa ngoAprili 29, 1999. Esi sisongelo sokuvala kwekomkhulu lamaNgqina eRashiya, eliseSolnechnoye, iikhilomitha ezimalunga nezingama-40 kumntla-ntshona weSt. Petersburg, sisiganeko sakutshanje sokucatshukelwa kwamaNgqina ngurhulumente. Kulo nyaka nje udlulileyo, abasemagunyeni eRashiya bakuthintela ukungena koncwadi neeBhayibhile zamaNgqina zesiRashiya ibe iRashiya kuphela kwelizwe ehlabathini lonke eliye layekisa ukusetyenziswa kwewebhsayithi, u-jw.org. UMnu. Sivulskiy uthi: “Umthetho ongezinto eziyingozi uye wasetyenziswa kakubi kunqulo lwamaNgqina kaYehova eRashiya. AmaNgqina kaYehova awavumelani nesi sigqibo. Sifuna ukunqula size siqhubeke sisenza umsebenzi wethu wokufundisa abantu iBhayibhile sikhululekile, njengoko besisoloko sisenza kangangeminyaka eli-125 eRashiya.”
Noko ke, ekubeni abasemagunyeni baseRashiya belala ngengub’ enye neCawa YaseRashiya YobuOthodoki, bawathiy’ egazini amaNgqina kaYehova. Amajelo eendaba asehlabathini aye adlulisela ingxelo yokuba, “obu buhlobo buphakathi korhulumente neCawa YaseRashiya YobuOthodoki,” njengoko iThe New York Times isitsho, bubo obubangela ukuba kwenziwe izinto ezibonisa ukuba amaNgqina athiyiwe ibe injongo yemithetho ebekwayo kukucinezela umsebenzi owenziwa ngamaNgqina kuquka neenkonzo ezinabantu abambalwa eRashiya. I-The Associated Press yathi, oko kwenziwa ngurhulumente “nxamnye namaNgqina kaYehova eRashiya kwenze kwakho abantu abafuna ukulwela inkululeko yonqulo.” Ingxelo yeReuters yathi, ezo zinto zenziwayo “nxamnye namaNgqina kaYehova nabanye abantu abaninzi, zibangele bavalelwa ngenxa yomthetho ngezinto eziyingozi eRashiya.” NgoDisemba 2015, i-The Independent yathi, umthetho waseRashiya wawunceda “ekuthinteleni ukuhlaselwa kwabantu ngabagrogrisi nogonyamelo olubangelwa bubuhlanga obugqithiseleyo.” Kwakhona, uye wasetyenziswa “ukutshutshisa amalungu azilungeleyo” amaNgqina kaYehova, njengoko yatshoyo iThe Huffington Post kaMatshi 20, 2016. Nangona amaNgqina ebhenela emthethweni ngokuya kwiinkundla zasekuhlaleni nakwiNkundla YaseYurophu Elwela Amalungelo Abantu, iThe Moscow Times kaMatshi 25, 2016, yathi, iRashiya yadlulisela umthetho omtsha “othi iinkundla zaseRashiya mazisitshintshe isigqibo seenkundla zamazwe ngamazwe.”
AmaNgqina asebenzisa Iziko Lolawulo lamaNgqina kaYehova eRashiya ukulungelelanisa nokuxhasa ukufundiswa simahla kwabantu baseRashiya iBhayibhile. Abantu abanamava abasebenza kweli ziko baphinde bathethe namaNgqina angamatsha-ntliziyo eRashiya baze babancedise xa kufuneka kuncedwe amaxhoba eentlekele. Kukho amaNgqina angaphaya kwe-175 000 eRashiya, ilizwe elinabemi abangaphezu kwe-146 000 000.
UDavid A. Semonian, isithethi samaNgqina esikwikomkhulu lehlabathi eNew York uthi: “Isidanisile kakhulu into yokuba urhulumente agrogrise ngokuvala iofisi yesebe eRashiya. AmaNgqina kaYehova nabanye abantu ehlabathini banomdla ngalapho iza kuphumela khona le nyewe.”
Ongaqhagamshelana Nabo:
Kwikomkhulu Lehlabathi: UDavid A. Semonian, Office of Public Information, tel. +1 718 560 5000
ERashiya: UYaroslav Sivulskiy, tel. +7 812 702 2691


text:
IMBONISELO APRILI 2013
Unako Ukonwaba Ebomini
Umdali wethu ufuna sonwabe ebomini. Yintoni enokusinceda ukuze kube njalo?
Unako ukonwaba ebomini
Xa sijongene neemeko ezinzima nezibuhlungu siye sifune ukwazi ukuba singaze sibuphile na ubomi obumnandi.
UYesu—Indlela Yokuphila Ubomi Obunenjongo
Funda ngezinto ezine ezenza ubomi bukaYesu banenjongo.
UYesu Usifundisa Indlela—Yokonwaba Ebomini
Kukho abantu abaye basebenzisa amacebiso kaYesu awawathetha kwiNtshumayelo yaseNtabeni, kwaye baphila ubomi obunenjongo.
“Ndandikhohlakele”
Phezu kwayo nje impumelelo awayifumanayo emculweni, uEsa wayesazi ukuba ubomi bakhe abunanjongo. Funda indlela le mvumi yeheavy-metal eyalufumana ngayo ulonwabo lokwenene.
Ngaba Ubusazi?
Kwakutheni ukuze iNineve yamandulo kuthwe “sisixeko sophalazo gazi”? Kwakutheni ukuze amaYuda amandulo akhe ungqameko kumaphahla ezindlu zawo?
“Qhubekani Nicela, Niya Kunikwa”
Funda ngemizekelo emibini eyenziwa nguYesu kuLuka isahluko 11, ecacisa indlela ongaqiniseka ngayo ukuba imithandazo yakho iyaviwa nguThixo.
“Wahamba NoThixo OyiNyaniso”
Sinokufunda ntoni kuNowa, kwinkosikazi nakwintsapho yakhe?
Imibuzo YeBhayibhile Iyaphendulwa
UYehova uThixo ufuna siyazi inyaniso ngaye. Uza kukunceda uyiqonde iBhayibhile.
Izinto Ezingakumbi Ezifumaneka Kwi-intanethi
Kuthetha Ukuthini Ukufundelwa IBhayibhile?
Fumana iimpendulo zezinto ezibuzwa ngocwangciso lwethu lwesifundo seBhayibhile sasimahla.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
26 “‘Nize ningazenzeli oothixo abangenaxabiso,+ yaye ningazimiseli umfanekiso oqingqiweyo+ okanye intsika engcwele, yaye ningabeki litye njengomboniso+ ezweni lenu ukuze niqubude kulo;+ ngokuba ndinguYehova uThixo wenu.
2 Nize nizigcine iisabatha zam,+ niyoyike ingcwele yam. NdinguYehova.
3 “‘Ukuba niyaqhubeka nihamba emimiselweni yam nize niyigcine imiyalelo yam, niyenze,+
4 ngokuqinisekileyo ndoninika iziphango zenu zemvula ngexesha lazo elifanelekileyo,+ lize ilizwe lininike ngenene imveliso yalo,+ nemithi yentsimi ivelise iziqhamo zayo.+
5 Nokubhula kwenu kothi ngokuqinisekileyo kufikelele ekuvunweni kweediliya zenu, kuze kona ukuvunwa kweediliya kufikelele ekuhlwayelweni kwembewu; nidle isonka senu naneliseke+ nize nihlale ezweni lenu ninqabisekile.+
6 Ndiya kumisa uxolo kwelo lizwe,+ nilale kungabikho bani uningcangcazelisayo;+ ndiwaphelise amarhamncwa enzakalisayo ezweni elo,+ nekrele lingadluli ezweni lenu.+
7 Niya kuzisukela ngokuqinisekileyo iintshaba zenu,+ ziwe ngenene likrele phambi kwenu.
8 Isihlanu kuni ngokuqinisekileyo siya kusukela ikhulu, lize ikhulu kuni lisukele ishumi lamawaka, ziwe ngenene likrele iintshaba zenu phambi kwenu.+
9 “‘Ndiya kuba nani,+ ndiniqhamise, ndinandise,+ ndize ndiwuphumeze umnqophiso wam nani.+
10 Yaye ngokuqinisekileyo niya kudla amahasa anyakenye,+ nikhuphe amahasa ngaphambi kokudla okutsha.
11 Ndiwumise ngokuqinisekileyo umnquba wam phakathi kwenu,+ yaye umphefumlo wam awusayi kunenyanya.+
12 Eneneni ndohamba phakathi kwenu, ndibe nguThixo wenu,+ nina nibe ngabantu bam.+
13 NdinguYehova uThixo wenu, onikhuphileyo ezweni laseYiputa ukuba ningabi ngamakhoboka awo,+ ndazaphula iidyokhwe zenu ndaza ndanihambisa nathi nkqo.+
14 “‘Noko ke, ukuba nithe anandiphulaphula, anayenza le miyalelo yonke,+
15 yaye ukuba nithe nayigatya imimiselo yam,+ yaza imiphefumlo yenu yazenyanya izigwebo zam ukuze ningayenzi imiyalelo yam yonke, ngokokude naphule umnqophiso wam,+
16 ngoko ke, ndothi nam ndinohlwaye ngokuqinisekileyo ngokunizisela ukuphazamiseka ngesifo sephepha+ nangomkhuhlane otshisayo, obangela ukufiphala kwamehlo+ nowethisa umphefumlo amandla.+ Noyihlwayelela ilize imbewu yenu, ekubeni iintshaba zenu ziya kuyidla ngokuqinisekileyo ziyigqibe.+
17 Ndiya kunichasa ngenene, noyiswe ngokuqinisekileyo ziintshaba zenu;+ baninyathele abanithiyayo,+ nisabe kungekho unisukelayo.+
18 “‘Ukuba nithe anandiphulaphula, phezu kwako nje oko, ndiya kukongeza ukunibetha kwam izihlandlo ezisixhenxe ngenxa yezono zenu.+
19 Ndiya kulaphula iqhayiya lamandla enu, izulu lenu ndilenze libe njengentsimbi+ nomhlaba wenu ube njengobhedu.
20 Achithelwe ilize amandla enu, ekubeni umhlaba wenu ungayi kuninika imveliso yawo,+ nemithi yomhlaba inganiniki iziqhamo zayo.+
21 “‘Kodwa ukuba nithe naqhubeka nihamba ngokuchasene nam naza anavuma ukundiphulaphula, ndiya kuzongeza kwakhona izibetho zam kuni izihlandlo ezisixhenxe ngokwezono zenu.+
22 Ndiya kuthumela amarhamncwa asendle phakathi kwenu,+ aya kuthi ngokuqinisekileyo anihluthe abantwana benu,+ aqwenge nezilwanyana zenu zasekhaya, alinciphise inani lenu, neendlela zenu ziphanziswe.+
23 “‘Noko ke, ukuba nithe phezu kwazo nje ezi zinto anavuma ukulungiswa ndim+ naza nahamba ngokuchasene nam,
24 mna, ewe, mna lo, ndohamba ngokuchasene nani;+ ndize mna, mna lo kanye, ndinibethe izihlandlo ezisixhenxe ngenxa yezono zenu.+
25 Ngokuqinisekileyo ndiya kunizisela ikrele eliya kuwuphindezelela+ umnqophiso;+ yaye niya kuthi nihlanganisene ezixekweni zenu, ndithumele ngokuqinisekileyo indyikitya yokufa phakathi kwenu,+ ninikelwe esandleni sotshaba.+
26 Ekuyaphuleni kwam intonga ekujingiswa kuyo izonka ezibusazinge,+ abafazi abalishumi baya kusibhaka isonka senu eontini enye baze basibuyise isonka senu besilinganisile;+ nidle kodwa ninganeli.+
27 “‘Noko ke, ukuba nithe anandiphulaphula sekunjalo naza nahamba ngokuchasene nam,+
28 nam ndohamba ngokuchasene nani ndinobushushu,+ ndize mna, ewe, mna lo, ndinibethe izihlandlo ezisixhenxe ngenxa yezono zenu.+
29 Nothi ke ngoko nidle inyama yoonyana benu, nidle nenyama yeentombi zenu.+
30 Ndozitshabalalisa ngokuqinisekileyo iindawo zenu eziphakamileyo ezingcwele,+ ndizinqumle iziganga zenu zeziqhumiso ndize ndizibeke izidumbu zenu phezu kwezidumbu zezithixo zenu ezinezothe;+ yaye umphefumlo wam uya kusuka unenyanye.+
31 Kwaye eneneni izixeko zenu ndiya kuzinikela ekreleni+ ndize ndiziphanzise iingcwele zenu,+ ndingaweva namavumba enu athozamisayo.+
32 Ndiya kuliphanzisa ilizwe lenu,+ zisuke iintshaba zenu ezihleliyo kulo zithi manga zakulijonga.+
33 Ndonichithachitha phakathi kweentlanga,+ ndikhuphe ikrele lam esingxotyeni salo emva kwenu;+ liphanziswe ilizwe lenu,+ nezixeko zenu zibe ngamanxuwa aphanzileyo.
34 “‘Liya kuthi ngelo xesha libuyekeze iisabatha zalo ilizwe ngayo yonke imihla yokuphanza kwalo, ngoxa nina niya kube nisezweni leentshaba zenu. Iya kube iyisabatha ezweni ngelo xesha, lizibuyekeze iisabatha zalo ilizwe.+
35 Yonke imihla yokuphanza kwalo yoba yisabatha kulo, ekubeni lingabanga nayo isabatha ebudeni beesabatha zenu ngoxa nanihlala kulo.
36 “‘Abaseleyo kuni,+ ngokuqinisekileyo ndiya kubazisela ubuphakuphaku ezintliziyweni zabo emazweni eentshaba zabo; bagxothwe kukurhashaza kwegqabi eliphetshethwayo, baze eneneni basabe ngathi basaba ikrele, bawe kungekho ubasukelayo.+
37 Bakhubeke omnye komnye ngokungathi baphambi kwekrele kungekho ubasukelayo, yaye anisayi kuba nawo amandla okuma nixhathisile phambi kweentshaba zenu.+
38 Niya kutshabalala phakathi kweentlanga,+ lize linidle linigqibe ilizwe leentshaba zenu.
39 Abaseleyo kuni, baya kubola baphele+ emazweni eentshaba zenu ngenxa yesiphoso sabo. Ewe, nangenxa yesiphoso sooyise,+ baya kubola baphele kunye nabo.
40 Yaye ngokuqinisekileyo baya kusivuma isiphoso sabo+ nesiphoso sooyise ekungathembekini kwabo abaye baziphatha ngako ngokungathembeki kum, ewe, ekuhambeni kwabo ngokuchasene nam.+
41 Ndaza ke, mna, ndahamba ngokuchasene nabo,+ ndabazisa ezweni leentshaba zabo.+
“‘Mhlawumbi ngelo xesha iya kuthobeka+ intliziyo yabo engalukanga,+ baze ngalo elo xesha basihlawulele isiphoso sabo.
42 Ndize ke ngenene ndiwukhumbule umnqophiso wam noYakobi;+ ndiwukhumbule nomnqophiso wam noIsake+ kwanomnqophiso wam noAbraham,+ nelizwe ndilikhumbule.
43 Kuba ngethuba lokushiywa kwelizwe ngabo lisenkangala lalizihlawula iisabatha zalo+ ngoxa laliphanzile bengekho bona, yaye nabo ngokwabo babesihlawulela isiphoso sabo,+ ngenxa kanye yokuba, bezigatyile izigwebo zam,+ yaza nemiphefumlo yabo yayenyanya imimiselo yam.+
44 Kanti ke sekunjalo, ngoxa besezweni leentshaba zabo, ngokuqinisekileyo andiyi kubagatya+ okanye ndibenyanye+ ngokokude ndibatshabalalise, ndaphule umnqophiso wam+ nabo; kuba ndinguYehova uThixo wabo.
45 Ndiya kuthi ngenxa yabo ndiwukhumbule umnqophiso wamanyange+ endawakhupha ezweni laseYiputa emehlweni eentlanga,+ ukuba ndibe nguThixo wabo. NdinguYehova.’”
46 Yiyo leyo imimiselo nezigwebo+ nemithetho awayimisayo uYehova phakathi kwakhe noonyana bakaSirayeli eNtabeni yaseSinayi ngoMoses.+
Yithumele
Yithumele
Levitikus 26
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=26&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D26%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Izinto Ezahlukeneyo Ezenziwa Ngelamuni
CINGA nje ngento esetyenziswa njengeyeza, ekucoceni, ekubulaleni iintsholongwane, nasekunyamekeleni ulusu ukuze lube luhle. Iyatyiwa, iyaselwa, ukanti sifumana neoli kuyo. Ithi ndijonge, ifumaneka ehlabathini lonke, yaye ixabiso layo liphantsi. Mhlawumbi ikho kwakho kanye ngalo mzuzu. Yintoni leyo? Yilamuni!
Kucingelwa ukuba iilamuni zazivela kuMzantsi-mpuma weAsiya. Abantu baqhubeka behamba nazo ukuya kwintshona yeMeditera. Iilamuni zikhula kwimozulu epholileyo, yiloo nto zichuma eArgentina, eItali, eMexico, eSpeyin, nakwezinye iindawo zaseAfrika naseAsiya. Kuxhomekeka kwindawo okhula kuyo, umthi wazo unokuthwala iilamuni ezingama-200 ukusa kwezili-1 500 ngonyaka. Kukho iintlobo ezahlukeneyo zeelamuni nezidubula ngamaxesha ahlukeneyo, nto leyo eyenza zifumaneke unyaka wonke.
IiLamuni EItali
Izimvo zisabethabethana ngombandela wokuba amaRoma amandulo ayenazo na iilamuni. Kukho ubungqina obubhaliweyo bokuba amaRoma ayenalo uhlobo oluthile lwelamuni. Kwincwadi yakhe ethi Natural History, umbhali-mbali ongumRoma uPliny Elder, uluchaza ngokungqalileyo olo hlobo lomthi nesiqhamo salo sohlobo lweelamuni. Kodwa ke, iingcali zikholelwa ukuba amaRoma ayezazi nazo iilamuni eziqhelekileyo. Ngoba? Kaloku mininzi imifanekiso yalapho ebonisa iilamuni. Omnye umzekelo woko lipomakazi elafunyanwa ePompeii, nelibizwa ngegama elifanelekileyo lokuba nguMyezo Wendlu, kuba iyokozela yimifanekiso yezityalo ezahlukeneyo kuquka nemithi yelamuni. Yinyaniso ukuba ngelo xesha imithi yazo yayinqabile mhlawumbi isetyenziswa njengeyeza kuphela. Kunzima ukuchaza ukuba kwakulula kangakanani na ukulima nokusasaza iilamuni.
Ekubeni isiqithi iSisili sinehlobo elide nobusika obungabandi kangako, sinkqenkqeza phambili ekuveliseni iisitrasi neelamuni. Kodwa zikho nezinye iindawo ngakumbi ezo zigudle unxweme ezivelisa iilamuni zodidi oluphezulu.
Idolophu yaseSorrento entle kunene ikumazantsi eNaples, yaye kumazantsi ayo lunxweme lweAmalfi—kumgama nje ongaphezu kweekhilomitha ezingama-40 ukusuka kunxwemekazi olungayiwayo. Mgama xa ugugutha elunxwemeni ufumana iidolophu ezintle, iAmalfi, iPositano, neVietri sul Mare. Kunxweme lweSorrento nolweAmalfi kuveliswa iilamuni ezigximfizwe ngesitampu, isiqinisekiso sokuba zilinywe apho. Abantu balapho bayayikhusela imithi yabo yelamuni, bayityala ngobulumko kwithambeka lentaba apho zifumana ubushushu belanga kutsho kuphume iilamuni ezinevumba elimnandi nezivuza amanzi.
Akufuneki mhlaba mninzi ukuze utyale iilamuni. Zinokutyalwa nakwiveranda efumana ilanga, njengoko imithi yazo emifutshane inokukhulela nakwiivazi yaye ihombisa kakuhle. Ikhula kakuhle kwindawo enelanga, nengenamoya nto leyo eyinceda igcine ubushushu, ngakumbi xa yayanyiswe eludongeni. Ukuba ebusika kubanda kakhulu, kufuneka igqunywe okanye ifakwe endlwini.
Azikokutya Nje Kuphela
Uzisebenzisa emva kwexesha elingakanani iilamuni? Abanye bayifaka etini; abanye banonga ngayo ukutya okanye iikeyiki. Mhlawumbi wenza isiselo selemonade ngamanzi ayo. Ehlabathini jikelele abapheki bahlala besebenzisa zona. Ngaba wakha wawasebenzisa amanzi ayo ukubulala iintsholongwane okanye ukususa amabala?
Abanye bacoca baze babulale ngayo iintsholongwane ngokukhuhla iibhodi zokunqunqa ukutya ngelamuni. Kunokusebenzisa iblitshi ukususa amabala, okanye ukucoca isinki, bambi badibanisa amanzi ayo nebaking soda. Kuthiwa ukuyisika phakathi uyifake efrijini okanye kumatshini wokuhlamba izitya kuphelisa ivumba elibi baze aba matshini banuke kamnandi.
IiLamuni zinecitric acid, elondoloza izinto kutsho kufumaneke izidlo neziselo ezimuncu. Uxolo lwelamuni lukhupha into ekuthiwa yipectin, esetyenziswa ukwenza ukutya kujiye. Ukongezelela koko, kumaxolo ayo kufunxwa ioli esetyenziswa xa kuphekwa, kusenziwa amayeza, nezinto zokuthambisa. Zininzi izinto esetyenziswa kuzo ilamuni. Ngokwenene, iilamuni sisiqhamo esinemibala, incasa, nesisetyenziswa kwizinto ezahlukeneyo.


text:
Chapter 1
1 USimon Petros, umkhonzi nompostile kaYesu Kristu, ubhalela abo baluzuzileyo ukholo oluxabiso lunye nolwethu, ebulungiseni bukaThixo wethu, uMsindisi wethu uYesu Kristu:
2 uthi, Makwandiswe kuni ubabalo noxolo, ngokumazi uThixo, noYesu, iNkosi yethu.
3 Nibona nje, ukuba amandla akhe obuThixo asiphile zonke izinto ezisingise ebomini nasekuhloneleni uThixo, ngako ukumazi lowo wasibizayo ngozuko nesidima.
4 Esithe ngezo zinto, saphiwa amadinga amakhulukazi, anqabileyo, ukuze ngawo nibe ngamadlelane ngemvelo yobuThixo, nisinde ekonakaleni okukhoyo ehlabathini ngenkanuko.
5 Ewe, ngenxa yoko, nakuba niqokele ukukhuthala konke, yithini elukholweni lwenu nongezelele isidima; esidimeni ke, ukwazi;
6 ekwazini ke, ukuzeyisa; ekuzeyiseni ke, umonde; emondeni ke, ukuhlonela uThixo;
7 ekuhloneleni ke uThixo, ukuthanda abazalwana; ekuthandeni ke abazalwana, ukuthanda abantu bonke.
8 Kuba xa zikhoyo ezo zinto kuni, zisanda, zinenza ukuba ninganqeni, ningabi ngabaswele isiqhamo ekuyazini iNkosi yethu uYesu Kristu.
9 Kuba lowo zingekhoyo kuye ezo zinto, uyimfama; ubona luzizi, ekulibele ukuhlanjululwa kwezono zakhe zakudala.
10 Endithi ngoko, bazalwana, makube kukhona nikhuthalele ukulwenza luqine ubizo nonyulo lwenu; kuba, nakuzenza ezo zinto, anisayi kukha nikhubeke.
11 Kuba ngokunjalo nophiwa ngokobutyebi ukungena ebukumkanini obungunaphakade beNkosi yethu, uMsindisi uYesu Kristu.
12 Kungoko ndingakuyekiyo ukuhlala ndinikhumbuza ngezo zinto, noko nizaziyo, nizimasekileyo enyanisweni leyo ikhoyo kuni.
13 Ndiba ke kububulungisa, ukuba ngalo gama ndikulo mnquba, ndinivuse ngokunikhumbuza;
14 ndisazi nje ukuba kukufuphi ukubekwa nxamnye kwalo mnquba wam, njengokuba nayo iNkosi yethu uYesu Kristu yandazisayo.
15 Kananjalo ndiya kukhuthalela ke ukuba nibe nako, amaxa onke emva kokumka kwam, ukuzikhunjuzwa ezo zinto.
16 Kuba sithe, singalandelanga zintsomi zabuqhinga, sanazisa amandla nokufika kweNkosi yethu uYesu Kristu; sithe saba ngababoneli bobungangamsha bakhe.
17 Kuba wamkela kuThixo uYise imbeko nozuko, ekuzisweni kuye, bubuqaqawuli obubalaseleyo, izwi elinjengeli: Lo nguNyana wam oyintanda, endikholisiweyo mna nguye.
18 Nelo zwi ke saliva thina, lisiza liphuma ezulwini, sinaye entabeni leyo ingcwele.
19 Kanjalo sinalo nelona lizwi liqinisekileyo elilelobuprofeti, enityaphayo ukulinyamekela, linjengesibane esikhanyisa endaweni emnyama, kude kuse, liphume ikhwezi ezintliziyweni zenu;
20 nisazi oku kuqala, ukuba sonke isiprofeto sesibhalo asibikho ngokuzicombululela.
21 Kuba akukhanga kubekho siprofeto ngokuthanda komntu; bathi abantu abangcwele bakaThixo bathetha beqhutywa nguMoya oyiNgcwele.


text:
IBHAYIBHILE IYABUTSHINTSHA UBOMI BABANTU
Ndicela Undinike Uxolo Nolonwabo Unyaka Nje Ube Mnye
UNYAKA WOKUZALWA: 1971
ILIZWE: EFRANCE
UBOMI BANGAPHAMBILI: WAYESISAPHULI-MTHETHO, EZIPHETHE KAKUBI, ESEBENZISA NEZIYOBISI
INDLELA ENDANDIPHILA NGAYO:
Intsapho yasekhaya yayihlala eTellancourt, idolophana ekumntla-mpuma weFrance. Utata wayengumFrentshi, ibe yena umama engumTaliyane. Xa ndandineminyaka esibhozo, safudukela kwindawo enabantu abahluphekayo eRome, eItaly. Kuloo ndawo, babunzima ubomi. Abazali bam babesilwa ngenxa yeengxaki zemali.
Xa ndandineminyaka eyi-15, umama wandicela ukuba ndimke ekhaya ndiye kuzenzela abahlobo. Ngoko ndalishiya ikhaya ixesha elide. Kungabanga kudala ndazidibanisa nabantu ababi. Ngenye imini kweza indoda eyayibonakala inobuhlobo. Yandinika iziyobisi, ibe kuba ndandifuna ukwamkeleka ndazithatha. Ndazibhaqa sele ndingene zwabha kwiziyobisi yaye ndiziphethe kakubi. Ndandidla ngokuxhatshazwa ngokwesini. Ndandingasiboni isizathu sokuphila, ndiphila ubomi obungenanjongo. Ndandililolo. Xa ndandineminyaka eyi-16, ndazama ukuzibulala ngokusela ibhotile yotywala ndaza ndaziphosa echibini. Ndalala esibhadlele iintsuku ezintathu, ndingekho zingqondweni.
Ngoko ndabuxabisa ubomi, kodwa ndaba ndlongondlongo ibe ndaba lixoki. Ndandiye ndilale nabantu, ndibanike iziyobisi emakhayeni abo ndize ndebe nantoni na eyayixabisekile. Imigulukudu yandisebenzisa ekusasazeni iziyobisi eItaly. Amapolisa ayesoloko endikhangela. Ubomi bam babungenanjongo yaye bungalawuleki. Kodwa ndandikholelwa ukuba sikho isizathu sokuba ndiqhubeke ndiphila. Ndacela kuThixo ngomthandazo ukuba andinike uxolo nolonwabo unyaka nje ube mnye.
INDLELA IBHAYIBHILE EBUTSHINTSHE NGAYO UBOMI BAM:
Xa ndandineminyaka eyi-24, ndagqiba ekubeni ndimke eNgilani. Ngenxa yezinto endazenzayo, ubomi bam babusengozini. Ngaphambi kokuba ndimke ndatyelela umama ibe ndothuka ndakubona indoda egama linguAnnunziato Lugarà incokola naye ngeBhayibhile. * Kuba ndandibazi ubomi bakhe bangaphambili, ndandisoyika yaye ndambuza ukuba wayebekwa yintoni apho. Wandixelela ngotshintsho alwenzileyo ebomini bakhe ukuze abe liNgqina likaYehova, ibe wandenza ndamthembisa ukuba ndiza kuthetha namaNgqina ndisakufika eNgilani. Noko ke, xa ndafikayo, ndaphindela kwindlela endandiphila ngayo.
Ngenye imini, kwisitrato esiphithizelayo saseLondon ndadibana neNgqina elandinika iMboniselo noVukani! Ndikhumbula isithembiso endandisenze kuAnnunziato, ndalicela ukuba lindiqhubele isifundo seBhayibhile.
Oko ndakufunda eBhayibhileni kwandimangalisa ngokwenene. Ngokomzekelo, ndachukunyiswa ngamazwi akweyoku-1 kaYohane 1:9 athi ngoThixo: “Ukuba siyazivuma izono zethu, uthembekile yaye ulilungisa ukuba asixolele izono zethu aze asihlambulule kuyo yonke intswela-bulungisa.” Le vesi yabutshintsha ubomi bam kuba ndandizibona ndingaphucukanga ngenxa yezinto endandizenza. Ngoko nangoko ndaqalisa ukuya kwiintlanganiso zamaNgqina kaYehova kwiHolo YoBukumkani. AmaNgqina andamkela ngobubele. Xa ndabona indlela abangabahlobo bokwenene ngayo—into endandisoloko ndiyinqwenela—ndafuna ukuba lilungu lebandla labo elalifana nentsapho.
Nangona kwakulula ukuyeka iziyobisi nendlela endandiphila ngayo, kwaba nzima ukutshintsha ubuntu bam. Ndabona ukuba ndifanele ndibaphathe ngembeko abanye kwaye ndibacingele. Xa nditheth’ inyani, ndisalwa nemikhwa emibi nangoku. Kodwa ngoncedo lukaYehova, ndiye ndenza inkqubela. Ngo-1997, kwiinyanga ezintandathu ndifundiswa iBhayibhile, ndabhaptizwa ndaba liNgqina likaYehova.
INDLELA ENDINGENELWE NGAYO:
Emva kokuba ndibhaptiziwe, ndatshata nebhinqa elinguBarbara naye owayesanda kuba liNgqina likaYehova. Xa omnye wabahlobo bam wabona indlela enditshintshe ngayo, waqalisa ukufunda iBhayibhile. Ekuhambeni kwexesha, yena nodade wabo baba ngamaNgqina. Udade bomakhulu owayeneminyaka engaphezu kweyi-80, waqalisa ukufunda ibe wabhaptizwa ngaphambi kokuba afe.
Ngoku ndingumdala ebandleni lasekuhlaleni, ibe sinomfazi wam singabashumayeli bexesha elizeleyo, sifundisa iBhayibhile abantu abathetha isiTaliyane eLondon. Ngamanye amaxesha ndikhe ndizive ndikhathazekile ngenxa yezinto endandizenza, kodwa uBarbara usoloko endixhasa. Ngoku, siphila ubomi bentsapho endandibunqwenela kwakudala, ibe ndinoBawo onothando esekulithuba ndimfuna. Ndacela uThixo ukuba andinike uxolo nolonwabo unyaka nje ube mnye, kodwa uye wandinika okungaphezulu kunoko!
Ngoku, siphila ubomi bentsapho endandibunqwenela kwakudala, ibe ndinoBawo onothando esekulithuba ndimfuna
^ isiqe. 10 Jonga inqaku elithi: “IBhayibhile Iyabutshintsha Ubomi Babantu—Ndandingahambi Ngaphandle Kompu Wam,” kubalisa uAnnunziato Lugarà, kwiMboniselo kaJulayi 1, 2014, iphepha 8-9.
Funda Okungakumbi
Ucinga Ngokuzibulala?
Yintoni enokubangela umntu ajonge ukufa njengomhlobo?